Supayajj monóxido de carbono siski ukar uñtasitawa, jan uñjkayawa ukat jan waltʼayirirakiwa\nMonóxido de carbono sasin uñtʼatäki ukajja jan uñjkayawa, janirakiw thujskiti, ukat jaqerus jankʼakirakiw jiwayi. Oraqpachanjja venenompi jiwiri jaqenakatjja, chikataniw uka jan wali samanampi venenjat jiwapjje. Ukampis janiw ajjsarañasäkiti. Uka samana utjatap yatiñatakisa, jarkʼaqasiñatakisa walja maquinanakaw utji, ukatwa jaqenakajj jankʼaki kuns lurañatakejj uka maquinanak utanakan uskupjje.\nSupayajj uka jan wali samanar uñtasitarakiwa, jan uñjkayawa ukat jaqenakajj jan amuykayakiw munañaparjam sarnaqjjapjjaspa. Ukampis janiw jupar ajjsarañasäkiti, Jehová Diosajj walja yanaptʼanakwa churistu. Ukanakat mä qawqha jichhajj uñjañäni.\nJiwasaw kuns ajllsna. Santiago 4:7 qellqatajj akham siwa: “Supayatakisti saytʼasipjjarakim, uka Supayasti jumanakatjja jaltawayjjarakiniwa” sasa. Supayajj wali chʼamanïkchisa, kuntï jan munktan ukjja, janiw munkir jan munkir luraykistaspati. Kunsa lurañäni ukajj jiwasatäjjewa. 1 Pedro 5:9 qellqatanjja “wal saytʼasipjjam iyawsañanakamanjja” sasaw ewjjtʼistu, ukham lurañäni ukhajja, jupajj janiw kuns lurjjestaniti. Jesusajj Supayan kimspach yantʼanakaparuw saykatäna, ukat jupajj janiw kuns kamachjjänti (Mateo 4:11). Jiwasajj ukhamarakiw lursna.\nDiosan amigopäsnawa. Santiago 4:8 qellqatajj “Diosar jakʼachasipjjam” sasaw chʼamañchistu. Ukjja, Jehová Dios pachpaw amigopäñasatak invittʼistu. ¿Kunjamatsa amigopäsna? Kuntï Bibliajj Jupat yatichki taqe ukanakwa yatjjatañasa (Juan 17:3). Diosat jukʼamp yatjjataskakiñänejja, Juparojj jukʼampiw munasiñäni. Jukʼamp munasiñänejja, jukʼampiw serviñ munarakiñäni (1 Juan 5:3). Ukham chʼamachasiñänejja, ¿kunsa Jupajj lurani? Santiago qellqatajj akham tuktʼayi: “Jupasti jumanakarojj jakʼachasirakiniwa” sasa.\nJan walinakat jarkʼaqasiñasatakejj yanaptʼanakwa Jehová Diosajj churistu\nDiosaw imantasiñasajja. Proverbios 18:10 qellqatajj akham siwa: “[Jehová] Tatitun sutipajj imantasiña jachʼa torrer uñtatawa, aski jaqenakajj jupan ukar imantasiñataki jutapki ukanakatakejja” sasa. Ukhamajja Diosan sutipajj janiw jan walinakat jarkʼaqasiñatak mä kunäkaspas ukham aytasiñatakïkiti. Jan ukasti uka suti respetirinakajja, yanaptʼa munapki ukhajj kunapachas Diosar jakʼachasipjjakispawa.\nBiblianwa yanaptʼa jikjjataraksna. Hechos 19:19 qellqatanjja mä yateqaskay uñachtʼäwiw utji. Ukanjja, Éfeso markankir mä qawqha jaqenakajj cristianojjapjjäna ukhajj kunsa lurapjjäna ukjja akham qhanañchi: “Layqäpkäna ukanakajja libronakap apanisinwa taqenin nayraqatapan ninar phichantapjje. Uka libronakasti wali jila alanïnwa. [...] ‘Alapajj mä phesqa tunk waranq qollqjamä[nwa]’”. * Uka cristianonakajja layqasiñatak utjkäna taqe ukanakjja wali jila alanïkchïnsa phichantapjjänwa. Ukajj jiwasatak yateqaskayawa. Jichhürunjja akapachajj layqasiñanakampi phoqantatawa. Kuna lurañanakasa, yänakasa, sumäkaspas ukhamäspawa, ukampis ukanakan layqasiñajj utjapuniwa, ukat sajjranakarus jawsarakispawa. Ukhamajja, taqe ukanakat jitheqtañasapuniwa (Deuteronomio 18:10-12).\nQalltan parlaniwayktan uka Rogelio chachajja, 50 maranëjjäna ukhaw Supayan utjatap amuyjjäna. ¿Kunas yanaptʼäna? Jupajj akham siwa: “Janiw Biblianikayätti, jichhajj Biblianëjjtwa, ukan liytʼasaw Supayajj cheqapun utjatap amuyta. Uk yatiñaw jupat jarkʼaqasiñatak yanaptʼawayitu” sasa.\n“[Biblia] liytʼasaw Supayajj cheqapun utjatap amuyta. Uk yatiñaw jupat jarkʼaqasiñatak yanaptʼawayitu”\nJutïr pachan Supayajj jan utj-jjani ukhajja, wali sumwa jakasjjañäni. Supayajj walja jaqenakaruw sallqjaski, ukatsti niyaw ‘nina azufre qotaru jaqontatäni’ sasaw Bibliajj qhanañchi (Apocalipsis 20:10). Ukampis ninasa azufresa janiw mä ajayurojj kuns kamachkaspati, ukhamajj uka qotajj janiw cheqpach nina qotäkiti, jan ukasti wiñayatak tʼunjaña sañwa muni. Ukhamajja, Supayajj wiñayatakiw jiwayatäni. ¡Jehová Diosan loqtirinakapatakejj wali kusiskañapunïniwa!\nUka uru puriniñapkamajja, Jehová Diosatsa ukat amtanakapatsa yateqaskakiñasawa. * Ukhamtï lurañänejja, taqe chuymaw mä urojj akham sañäni “¡Supayajj janiw utj-jjeti!” sasa.\n^ tʼaqa 8 Akan parlaski uka qollqenakatï romanonakan denario sat qollqepächïnjja, walja qollqepunïpachänwa. Ukha qollqe jikjjatañatakejj 50.000 urunakaw maynejj trabajañapäna.\n^ tʼaqa 11 Supayata ukat kunsa layqasiñ toqet Diosajj amuyi ukanakat jukʼamp yatjjatañatakejja, ¿Kunsa Bibliax chiqpachapuni yatichi? sat libron 10 jaljap uñjjattʼäta, ukjja Jehová Diosan mä Qhanañchiriparuw mayisma.


Bolivian ayllun jakasipki jupanakan sarnaqäw amtañ urunakapa\nTata Roberto Santos Escóbaran "Fechas Históricas Indígenas" sutin pankaparjamax, 1781 maran mara t’aqa phaxsit 28 uru saraqkipanx, Andrés Tupak Amarump Tuili marka muyuntapkäna uka p’iqichirinakampix Ispañankir jaqinakaruw atipjapxatayna, uka Ispañankir jaqinakarux Antonio Molinaw p’iqicht’askäna. Ukham atipjañatakix, janiw manq’añamp umamp Ispañankirinakatak mantayapkataynati, ukatw Antonio Molinax jupanakar atipjapxistawa sasin satayna. Ukham uñjasax walja Ispaña jaqinakan wawanakapaw masinakasan sartasitap ch’amacht’añ qalltapxatayna.\n1869 maran mara t’aqa phaxsit 28 urükipanx, 5.000 San Pedro de Tikinankir masinakasaw Mariano Melgarejo Jilïr Irpirir kutkatañatak sartasipxatayna, uka markax Umasuyunw jikxatasirakïna. Ukampirus, palla pallanakamp uka jak’ankir jach’a uraqininakampiw jupanakar atipjapxatayna, 600 masinakaruw jiwayapxatayna.\n1922 maran mara t’aqa phaxsit 28 urükipanx, Llanguasamp Margarita Llanosampiw ñanqhachapxitu, Pascual Kunturimpin Andrés Qhispimpin nayra titulunakapw aparapxitu, sasaw tata Feliciano Kunturimp tata Esteban Qhispimpix diputadonakar yatiyapxatayna, jupanakax Jayu Jayu p’iqichirïpxänwa./RAR


Deuteronomio 2 - Holy Bible [Aymara Bible 1997] - (Deu 2)\n“Ucatsti wasara tokeruw sarapjjtan Mar Rojo kota thaquinjama, cunjämtï Tatitu Diosajj sisquistän uqhama, Seir kollunac thiyanjja jaya maranacaraquiw sarnakapjjäyätan.\nUcatsti Tatitojj saraquitänwa:\n‘Walja maranacaraquiw aca kollunac muyjjapjjtajja, jichhasti sarapjjamay amsta tokeru.\nAca ewjjanacarac marcarojj churam: Jumanacasti Esaú chachan wawanacapan orakepanjam pasapjjaraquïta, cawquïrinacatï Seir oraken jacapqui, jupanacasti jumanacan familianacamawa, jumanacarojj ajjsarapjjtamwa, ucampisa wal amuyasipjjam.\nJaniraqui jumanacajj jupanacarojj nuwantapjjamti, nayasti janiw mä jisc'a oraksa uca marcat churapcämati, uca Seir sat kollunacsti Esaú chachan wawanacaparuw churjjta.\nJumanacasti kollkempiw mank'añanac alasipjjäta, uqhamaraqui uma umapcäta ucsa’ sasa.\nJumanacan Tatitu Diosamaw bendicipjjaractam take cuntï lurapcta ucanacansa; juparaquiw aca pusi tunca maranacas yanapapjjtam, imapjjaractamwa aca wasaran sarnakapcta ucansa, jan cun pist'ayasa.\n“Ucatsti Arabá, Elat, Ezión-geber ucar saraña thaquipanjam sarapjjtan, familianacan orakep cheka pasasina, cawqhantï Esaú chachan wawanacapajj jacapqui Seir kollunacana uca cheka. Ucqhatwa muytapjjaractan Moab wasara thaquinjam sarañataqui.\nUcatsti Tatitu Diosajj saraquitänwa: ‘Jan moabitanacarojj nuwantamti ni nuwasimsa, jupanacajj Lot chachan wawanacapawa, uca laycu; nayasti janiraquiw ni mä jisc'a oraksa uca marcat churcämati. Nayaw jupanacar churta uca Ar sutin orakenaca’ sasa.\n(Aca orakesti nayrajj emitas sat jakenacan jacäwipänwa, jupanacasti jach'a tansa jakenacänwa, waljanïpjjaraquïnwa anaquitas sat jakenacjama.\nUcampis jakenacajj refaitanacaw sapjjänwa, moabitanacajj emitas sasa sutichapcchïn ucasa.\nUca Seir orakenjja, nayrapachajj horeos sat jakenacaw jacapjjäna, ucampis Esaú chachan wawanacapaw jupanacarojj tucjäna uca orakenacar utjantasisa, cunjämtï Israel marcajj lurcäna cawquïri oraktï Tatitu Diosajj jupanacaru churcatayna ucanjja uqhama.)\n‘Jichhasti sarapjjam uqhamarac maqhatapjjam uca Zered sat jisc'a jawirsa’ sasaw Tatitu Diosajj säna. Ucatsti uqhamaw jiwasajj uca uma jalsu maqhatapjjtan.\n“Cunapachatï Cades-barnea chekat mistunipctan, ucat Zered sat jisc'a jawir maqhatapctan uca urcamajj quimsa tunca quimsakallkon maraw pasjjäna. Ucañcamasti campamenton guerran nuwasiñatac waquichatäpcän take uca jakenacaw jiwarjjapjjäna, cunjämatï Diosajj juramentompi arsüna uqhamar phokhasa.\nTatitu Diosan jach'a ch'amapaw jupanacjjaru puriraquïna takeniru jiwarayasa.\n“Cunapachatejj guerran nuwasiñatac waquichatäpcän uca jakenacajj jiwarjjapjjän ucqhasti,\nTatitu Diosajj nayarojj sitänwa:\n‘Jichhürpachaw Moab oraken korpanacap pasäta, ucatsti Ar sat orakeruw sararaquïta.\nUcampis, cunapachatï amonita jakenacampi jiquisïta, cawquïritï Lot chachan wawanacapäcaraqui ucqhajj, jan jumanacajj cunsa lurapjjamti ni nuwantapjjamsa, janiraquiwa uca oraketjja cunsa churapcämati, nayaw jupanacar uca orakjja churjjta’ sasa.\n(Uqhamaraquiw uca orakejj refaitanacan orakepat uñt'atänwa, nayrapachajj refaítas sat jach'a jakenacaw uca chekan jacapjjaraquïna, ucatsti amonitas jakenacajj ucanacarojj zomzomeos sasaw sutichapjjäna.\nUca zomzomeo marcasti jach'a marcänwa, jach'a tansa jakenacan cuna, anaquitas sat jakenacjama. Ucampisa Tatituw jupanacarojj t'unjäna, amonitas jakenac toke, ucatsti jupanacaraquiw uca orakenacanjja utjantasipjjäna,\ncunjämatï Seir oraken jaquir Esaú chachan wawanacapajj horeo sat jakenacaru t'unjcän uqhama, ucatsti jupanacaw uca orakenacan utjantasipjjaraquïna.\nUqhamaraquiwa heveos sat marcarojj pasaraquïna, jupanacasti jacapjjänwa jisc'a marcanacana Gaza orak jac'ana, ucatsti Creta oraket jutir filisteo jakenacaw jupanacarojj t'unjäna orakenacap catuntasisina, ucan jacasaraqui.)\n‘¡Jichhasti sartasipjjam, sarantapjjam, uca Arnón jawirsa maqhatapjjaraquim! Nayaw uca amorreo Sehón sutini Hesbón marcan reyiparojj amparamar catuysma uqhamaraqui take marcapsa. ¡Orakepar mantapjjam ucatsti jupanacampejj nuwantasipjjaraquim!\nJichha urut ucsarusti nayaw take marcanacaru jumanac nayräjjana ajjsaraña, sustjasiña churä. Cunapachatï jumanacat parlasiri ist'apjjan ucqhajj, jupanacajj wal qhathatipjjani, uqhamarac llaquisipjjanisa’ sasaw Tatitojj säna.\n“Cademot sat wasara chekat qhitäyäta jakenaca Hesbón marcan Sehón reyiparu sumat sañapataqui aqham sasa:\n‘Orakem chek past'apjjä, thaquinjam sarasaqui, cawqha orakemarus jan tact'asaraqui.\nCuntï mank'añataqui, umañataquisa munapcä ucanacsa kollkeruw aljapjjetäta. Orakemanjam past'añaqui munapjjta.\nCunjämtï Seir kollun jaquirinaca Esaú chachan wawanacapajj lurapquitu uqhama, uqhamaraqui Ar chekan jaquiri moabita jakenacasa, Jordán jawir qhurcatar maqhatañcama, uqhamata cawquïri oraktï nanacan Tatitu Diosajjajj churapquitu ucar puriñcama’ sasa.\n“Ucampis Sehón reyejj janiw orakepanjam pasañas muncänti, jumanacan Tatitu Diosamaw uca reyin chuymaparu mayjt'ayäna uca laycu, uqhamat jan munañapataqui, ucatsti amparanacamar catuyañataqui jichhürcama.\n“Ucatsti Diosajj nayarojj situwa: ‘Jichhatpachaw nayajj Sehón reyiru uqhamarac take orakenacapsa jumar catuysma. Mantam orakeparu ucatsti jumatac catuntasim’ sasa.\n“Sehón reyisti take ejercitopampiw jiwasampi jiquintasiñatac mistunïna, ucat Jahaza chekan nuwantasiñataqui.\nUcampisa jiwasan Tatitu Diosasaw amparanacasar catuyapjjestu jupanacar atipjañasataqui, wawanacaparu, uqhamarac take ejercitoparusa.\nTake marcanacapwa catuntapjjtanjja, uqhamaraqui take t'unjapjjaractajja, ucatsti take chachanaca, warminaca, wawanaca, jiwarayapjjtanjja, janiraquiw maynirus jacayctanti,\njan ucasti jiwasataquejj catuntastanwa take uywanaca, uqhamaraqui jila alan jilt'iri yänaca, ucanacaqui uca atipjat marcanjja jicjjattanjja.\nCawquïri marcatï Arnón jawirampi chicäqui, Aroer sat marca, ucatsti cawquïri marcatï valle chekancqui ucatpacha Galaad orakcamajj janiw cawquïri marcas jiwasan amparanacasatjja jaltirjamäpcänti, jiwasan Tatitu Diosasasti take marcanacwa amparasar catuyaraquistu.\nUcat sipansa cawquïri orakenactï jan nuwantcäyätan ucanacajj acanacänwa: Amonitanacan orakepa, take Jaboc jawir tokenquir orakenaca, kollunacanquir marcanaca, take cawquïri orakenactï Tatitu Diosajj ‘Janiw nuwantapjjätat’ siscän ucanaca.


Isaías 39 - Holy Bible [Aymara Bible 1997] - (Isa 39)\nUcapachasti, Babilonianquir Baladán sat jaken Merodac-baladán yokapajja Ezequías reyin usutätapa, uqhamaraqui c'umaraptjjatapa yatisinjja mä qhita qhitanïna cartanacampi wajjt'äwinacampi apayaniraquïna.\nEzequiasajj jupanacar uñjasajj cusisïnwa, ucatsti kamir cancañapa uñacht'ayaraquïnjja, kollke, kori, k'apquiri kollanaca, suma aceite, ucjjarusti armanacan utanacapwa uñacht'ayaraquïnjja, cunanacampitejj utanacan jicjjatascän take ucanacampi. Palaciopanjja janiw cunas utj-jjänti jan uñacht'ayatajja.\nUcatwa Isaías profetajj Ezequías reyin ucaru saräna, ucatsti jisct'araquïnwa: —¿Cawquitsa uca jakenacajj jutapjjatayna, camsapjjaractamsa? —sasa. Ezequiasasti saraquïnwa: —Jaya marcatwa jutapjje, Babiloniatpacha jutapjje —sasa.\nIsaiasasti jisct'ascaquïnwa: —¿Cunrac palaciomansti uñjapjjesti? —sasa. Ezequiasasti saraquïnwa: —Take cunatejj palaciojjan utjqui ucanacwa uñjapjje, utanacajjatsti janiraquiw cunas imt'asquiti —sasa.\nIsaiasasti Ezequiasarojj saraquïnwa: —Ist'am take ch'amani Tatitun arunacapa:\n‘Mä uruw purinini, cunatejj palacioman utjqui, cunanactejj nayra awquinacamas imapcän ucanacajj Babiloniaru apatäniwa. Janiraquiw acarojj cunas kheparcjjaniti.\nYakhepanacat pachpa wawanacamarus Babiloniaruw apapjjaraquini capsupjjaraquiniwa, ucatsti reyin palaciopan sirviñapataquiw uscupjjaraquini.’\nEzequiasasti amuyänwa jacañapcamajja sumancañasa jan llaquisiñas utjascañapa, ucatsti Isaiasarojj sänwa: —Tatitut uca arunaca apanitamajj asquiwa —sasa.


Aymara, Dramas: Piece 149 – Inamajj ch’ama jacañaniwa 1 | Waters of Life for Children\nHome -- Aymara -- Perform a PLAY -- 149 (It‘s difficult for Inam 1)\n149. Inamajj ch’ama jacañaniwa 1\nIsi canastajj jathïnwa. Jawiraruw Inamajj apäna. Jawir lacanjja k’añu is apjjarutayna, umaruw apantatayna ucata jach’a kaljjaruw kaksüna.\nCh’ama tucuñänwa. Janiw tajjsuñ maquinajj ch’umi mankhan utjcänti.\nChiar ajanupanjja jachhanacaw jalaratayna. Mä cutimpiwa wali t’akhesiña catokatayna. Pamp uñtatayna ucat amtararaquïnwa cunapachatejj arrozajj jisc’anacäscäna.\n(musicaw mankhan ist’asi)\nInam: “Ucapachawa yakha marcanacata Indonesiaru purinipjjatayna ucat mä jisc’a lawanacat iglesia lurapjjatayna. Takeniw ucar sarapjjaspäna. Nayajj uñch’uquiscayätwa lawa p’iyanacata jiwa kochunac k’ochur ist’araquïyätwa. Ucatsti mantayätwa Jesusan muspharcañ historianacap ist’añataqui; cunjamsa jiwasanac laycu cruzan jiwcatayna ucanaca.\nAmtayätwa jupamp jacañataqui ucat orayäta. Cuna pachatejj aquinacajaru uc cuentayätjja, wal culirasipjjäna ucat nuwjapjjetuwa.”\nInamajj jachänwa, janiw nuwatatjja, jan ucastï awquinacapata.\nInam: “Tatit Jesús, awquinacajjäjj jumar creypan uc anch münta ucat cielor puripjjañapataqui. Janiw chhakhañap müncti.”\nIsi canastjja Inamajj aptänwa ucat utaparuw cutt’äna.\nMamá (culirata): “¿Cunats uqham c’achäta? ¡Ratuc unjtam! ¡Arroz phaycatam!”\nMank tucuyjjasinjja utar jist’antatänwa. Ucampis cunapachatejj ch’ujuquïjjänjja, ventän-namaw mistuwayäna ucatsti ch’umi jach’a pastonac pasasinjja jisc’a iglesiaruw saräna.\n(Mä Indonesianquïr música manqhana)\nJaniw cultot chhakhasiñ muncänti, iglesian tantachäwi. Kochunacasa uqhamaraqui Biblia textonac yatekcäna ucanacac machak ch’am churäna. Ucampisa utapanjja awquinacapajj wastat lawampiw suyapajjäna.\nCh’amänwa Inaman jacañapataquejj Jesusar creyïtap ucsarujja. Awc taycajj wal muwapjjäna, ucampisa, uqhamäsquipansa. Jesusarojj confiascaquïnwa.\nCunapachatejj usuntataynajja, mamapajj laykaruw thakher saratayna. Jupajja umanac quit-tatayna ucat jan amuyañ arunac säna. Inamajj amuyascänwa cunjams jan uca umjj umt’aspa uca. Laykajj jar churäna ucat mamapastï art’ataynawa.\nMamá: “¡Cocinar sarañajjäwa, arrozaw naqhantasqui!”\nLaykajj mamap chicaw saratayna ucat Inamajj apuraw uca umjja ventanat wartatayna. ¡¡Quitis yatispastï…!!\nJutirinjja aca historiampi sarascaquiñäniwa.\nUñstirinaca: Parliri, Inam, mamá\nPage last modified on October 08, 2018, at 02:24 PM | powered by PmWiki (pmwiki-2.2.140)


Indígena Boliviana Aymara jach’a yatiqañ utan yatiqirinakax kipka saräwinakapampiw chikancht’asipxi · Global Voices Aymarata\nJaqukipäw uñt'ayata/apkatata 26 Qasäwi phaxsi 2015 1:43 GMT\nAka blog ullart'apxañäni Ελληνικά, Deutsch, Español, Español, Português, English, Malagasy, عربي, English\n(Unibol) Indígena Boliviana Aymara «Tupac Katari» jach’a yatiqañ utax taqituqiw wayn tawaqunakan yatiqapxañapatakix jawsthapi, ukat yatiqaw tukuyxasinx pachpa markanakapar irnaqäwimp sarantapxañapataki. líder de la rebelión indígena del siglo XVIII jupan sutip aparaki, Bolivia markan jilïr irpirix 2008 maranw uka jach’a yatiqañ utx utt’ayätayna. Uksan 950 yatiqiriw qillqayasita, yatiqirinakax agronomía ingeniería de alimentos, ingeniería textil ukat veterinaria Zooctenia yatintañ thakhinakaruw mantapxaspa.\nJach’a yatiqañ utax Cuyahuani markan Titicaca qutathiyan jikxatasi, ukampirus jach’aptaskiwa. Yatiqirinakax phuqhatpach becanipxiwa. Ukampirus waljaniw uksar qillqayasir sarapxi, uksar sarañatakix aymara arut arst’asiriñapawa, kunalaykutï yatiqañ utanx aymara arut yatichasi. Uka yatiqirinakarux markanakapatw mä respaldo ukham churanipxi.\nMabel Franco, coordinadora del proyecto La Pública uksatx qillqt’iwa kunas jupanakan amtanakapaxa maysatsti, yaqha jach’a yatiqañ utaw munasi:\nYatiqirinakax pisin jakasirinaka ukhamaw utjapxi. Examen de admisión uksat 260 yatiqiritx 11 yatiqirikiw yant’aw sum churapxi, maysatsti curso preuniversitario uksatx 80% ukhanikirakiw yant’áwinx atipjapxi.\nJaqi Aru uksankir jila kullakanaka. La Pública uksat jamuqax apst’atawa.\nUnibol, La Pública, ukat Jaqi Aru (mä tama Internettuqin aymar aru sarantayiri) uka kimsaniw mä proyecto de periodismo ciudadano uka wakt’ayapxi, yatiqir wayn tawaqunakan sarnaqäwinakap uñt’ayapxañapataki. Mä yaticht’äwinw yatiqirinakax kunjams qillqt’apxasp ukx yatiqapxi ukat sitio web de La Pública uksan uñat’ayasiñapataki. Yaqhip yatiqirinakax aymara aru arst’añ yatipxiwa ukampirus qillqt’añx pachasipxiwa, yaqhipanakasti Jaqi Aru ukan yanapt’apampix aymarat qillqt’apxarakiwa. Walja qillqatanakaw español arun qillqata ukatx aymara aruruw jaqukipataraki. Jutïrinakanw aymarat castellan arur jaqukipat qillqatanakax uñt’ayataskani.\nAka Voces aymaras ukanw walja qillqatanakax uñjasi, jupanakax “social, medioambiental, sociocultural ukat educativo” uksatuqinakatw markanakapat qillqt’apxañapatak wakt’ayata.\nAka jach’a yatiqañ uatar puriniñatakix janiw jasakanti, Delia Mamani Callisaya, agronomía uksan yatiqirix utapanjamawa. Jupax nayrïr jikisrantawitw 2010 maran apaskan ukatwa arst’i, 63 yatiqir masinakaw jikisipxatayna. Deliax Orionda markat jutatayna ukatw akhamqillqt’i:\nWali kusisitatwa, jach’a yatiqañ utax juk’ampiw jach’aptaski. Jach’a yatiqañ utajax yaqha yatiqañ utanakat sipans mayjawa janiw kipkakiti. Akanx mä jila kullakapkirists ukhampxtwa janiw yatiqir masi ukax utjkiti. Sapuruw jupanakamp chikt’atapxta, kunapachatï maynix usuntkis ukhax thiyapatw yanapt’asipxta ukhamat jani pachasiñapataki, juk’amp nayraqatar yatiqäwinakamp sarantañataki.\nInternado ukhamankañax saräwinakarus jach’anchayañawa.\nAbidan Triguero Calle, jupax uka kipkarakiw jach’a yatiqañ utan jikxatasi. Oriundo markatw yatiqaw tukt’ayasin Cochabamba markaruw saratayna uksanx privado ukhamipanx janiw mantkataynati. Unibol utjatap yatisax ingeniería de alimentos uksaruw yatiqir sarawayatayna. Jupax Unibol ukan nayrïr semestre ukankan uksat qillqt’i:\nChiqpachans nayax akanx kunjamas uka uñjiriw jutta; nayrïr semestre ukax makiptäwayxiwa, ukatx cosmovisión aymara ukanak apawayta, jichhax kawkhatï jutkt ukxa amtasipuntwa, provincia Ingavi, municipio Jesús de Machaca, Lahuacollo markatatwa. Aka yatiqañ utax lup’iwixs turkakiptayituwa, ukatw Bolivia markamp wali waythapit jikxatasta.\nUnibol yatqirinakan qillqatanakapax uñt’ayatakiskaniwa.


Muruchatan utjki uka uma jark'jata (UCP)\nEvo Morales Jilïr Irpirix 17 qhuthañw Yayani markan qarpañatak luqtawiyi, Muruchata municipiona, Qucha Pampana. Markachirinakan mayipxatap phuqhasaw irnaqata, ukatw markasanx akham irnaqatanakax luqtata sasaw sawiyi.\n“Markachirinakan mayitap phuqhasaw nänakax irnaqawiyapxtha. (Markasx) jiltaysnawa, qullqichäw mayjt’ayasktanxa” sasaw Jilïr Irpirix sawiyi.\nAyllunak Jiltayañ Qullqimpiw (FDI) uka qhuthañanakx lurayapxatayna, waranq waranq bolivianot jilampiw lurayapxatayna. Uka qhuthañanakan utjki uka umampix 64.41 yapuw qarpatäni, 86 utjäwinw ukamp yapuchapxani, Yayani markan 10 ayllupana.\nMarkasan ukham irnaqañ utjañapatakix, phäñanakas yaqha jaqinakat kutkatayasiwaytan, janiw anqa markanakampix apnaqayasxtanti, jiwasaw qullqis apnaqasxtan, ukatw kikipat qullq jalanuqañas utjaraki sasaw tata Moralesax arsuwiyi.\n“Jiwasax janiw ayllun jakasirinakar arxatañatakik kayuk sartasiwayktanti, janiw jiwasan kankañas ch’amachañatakisa, qullqichäwis jan apnaqapxañapatakïnwa (…) Qullqichäw jan yaqhanakamp apnaqayxañäniti sasin sisktan ukjax uraqin utjkistu uka yänakasamp qullqichir utanakasamp servicio básiconakamp yatiykipasiñ yänakamp kutkatayasiñ amtawiyapxtha, jan juk’a jaqin qullqichasiñapataki, taqininkañapataki” sasaw arsuwiyi.\nQarpasax juk’amp achuyañäni sasaw Jilïr Irpirix arsuwiyi./RAR


Global Voices Aymarata » Oficial de Wikimedia Commons uka apnaqañatak yatiyasa · Global Voices Aymarata » Print\nJaqukipäw uñt'ayata/apkatata 5 Llamayu phaxsi 2013 18:08 GMT 1\t · Qillqiri Rising Voices (es) ukan jaqukipiri\tJanise Bueno, Victoria Tinta Quispe\nCategoria-naka: Arte y Cultura, Citizen Media\nRising Voices ukan qillqt'atapa: Aka qillqäwix Maryana Pinchuk jupan blog de Wikimedia  [en] ukan uñt'ayatawa  [en] ukatx licencia CC BY 3.0.  ukarjam wasitamp uñt'ayatawa\nSmartphone ukamp phutu apsuñx muniritati? Jichhax Wikimedia Commons  [en] ukar aski yatichäwin phutunakam apkatañatakix janiw utamar puriñ suyañamaxiti.\nOficial de Wikimedia Commons uka apanaqäwix (aplicación) aka iOS  [en] ukat Android  [en] ukan aka Commons ukan phutunak jank'ak jasak apkatañatakiw aski, ukapachparakiw (Android ukatakik) walja archiwunak ukat categoriyanak apkatäsma, ukatx jumatak askik uka sitio web ukanw uñt'ayarakisma (compartirlos). Commons ukar yanapt'äwinakamax enciclopedia ukaruw uraqpachan jach'anchayaspa ukhamarak waranqa waranqa ullart'irir uñt'ayaspa.\nJutirinxa, juk'amp jasak navegañatak características uka uñt'ayañaw amtataski. Ukapachparakiw walja campañas jisnaw Wiki Loves Monuments  [en] ukjam wakicht'añw suyt'asipkta, yatxatat usuarios ukanakar ukhamarak machaq chikancht'asirinakar aka proyectos de Wikimedia ukar ayanapt'añatak amtasipkta.\nApnaqäwinakan askiñapatakiw jumanakan aski amuyunakam munapxta, jumati jan walt'äwinaka jan ukax kuna amuyunakach jutiritak yapxatañasp ukx aka tuqin yatiyapxita  [en].\nJumanti iOS jan ukax Android ukjstam ukhax maysar uñanukut uñjasimti. Commons ukax kunayman telefonos ukat navegadores versión movil de proyectos de Wikimedia  [en] uksatuq phutunakam apkatañamatakiw aski.\nDerecho de Autor ukan qillqatanaka: Archiwu:Wikimedia Commons Android App – Login Screen.png 01.png  Yuvipanda  uksa aka licencia CC-BY-SA 3.0 , de Wikimedia Commons, iOS contribs  Brion Vibber  uksa aka licencia CC-BY-SA 3.0 , Wikimedia Commons uksatuq uñt'ayata\nURL to article: https://aym.globalvoices.org/2013/05/5835\n blog de Wikimedia: https://blog.wikimedia.org/2013/04/29/announcing-the-official-commons-app-for-ios-and-android/\n licencia CC BY 3.0.: https://creativecommons.org/licenses/by/3.0/\n versión movil de proyectos de Wikimedia : http://en.m.wikipedia.org/wiki/Main_Page\n Wikimedia Commons Android App – Login Screen.png 01.png: http://commons.wikimedia.org/wiki/File:Wikimedia_Commons_Android_App_-_Login_Screen.png_01.png\n CC-BY-SA 3.0: https://creativecommons.org/licenses/by-sa/3.0/legalcode\n iOS contribs: http://commons.wikimedia.org/wiki/File:IOS_contribs.png\n Brion Vibber: http://commons.wikimedia.org/wiki/User:Brion_VIBBER


Zacarías 2 - Holy Bible [Aymara Bible 1997] - (Zac 2)\nYakha unañchäwimp uñjta. Uñstituwa mä jake amparapansti mä cinta tupuñataqui apt'ata.\nJisct'aractwa: —¿Cawquirus sarascta? —sasa. Jupasti saraquituwa: —Jerusalena marca tupt'iriw sarascta, kawch'äpachas largoru, anchoru uc yatiñataqui —sasa.\nUcatsti uñjaractwa nayamp parlcäna uca angelajj sarjjasquiri, yakha angelaraquiw jupa catuya misttaniraquïna.\nJuparusti saraquiwa: “T'ijum, cinta tupuñataqui apt'atäquis uca waynaru yatiyiri: ‘Jerusalenajj machakatwa jakenacanëjjani, waljapunïniwa jakenacapas uywanacapasa, janiraquiw uyunacanïñapas waquisquiti.\nUcampisa naya quipcaw mä nina uyjam Jerusalenar muyuntayäjja, marca taypinracwa jach'a cancañajj uñacht'ayäjja. Naya Tatituw arstjja.’ ”\nNaya Tatitojj, arsusajj arsupuntwa: “Jaltjjapjjam janc'aqui amsta tokenquir marcatjja. Nayaw waquicharacta jumanacan take tokeru tucjatäñanacamjja.\n¡Jaltjjapjjam Babiloniata, cawqhantejj apanucuta jacasipctajja, Sión kollun jacasipcäyäta ucanacajja!”\nTake ch'amani Tatituw qhitanitu aca yatiyäwimpi yänacam aparapctamsa uca marcanac contra: “Qhititejj llamct'i marcajjarojja, ucajj nayan nayrajjaruw llamct'asqui.\nUcatpï, naya quipca nuwasëjja uca marcanacampejja, quipca esclavonacapampiraquiw yänacap aparayaraquëjja.” Uqhamwa, take ch'amani Tatitojj jach'a cancañap uñacht'ayanejja, ucatwa jumanacajj amuyapjjaraquïtajja jupan nayaru qhitanitapjja.\n“¡Cusisiñat k'ochupjjam, Jerusalenanquirinaca, nayan jumanac taypin jaquiri jutatajjata!” Tatitun arsüwipawa.\nCunapachatejj ucajj pasani ucqhajj walja marcanacaw Tatituru jakcattapjjanejja. Jupasti saraquiniwa: “Aca marcanacasti marcajjaraquïnwa. Nayasti ucqhajj jumanac taypinwa jacaraquëjja.” Uqhamatwa amuyapjjanejja take ch'amani Tatitu nayar qhitanitapjja.\nTatitojj wasitatwa Judá marcaru tumpasjjanejja kollana orakena, suma ajllitaparjama, wasitatwa khanañcharaquinejja Jerusalenajj ajllit marcapäjjañapataqui.\n¡Take acapachanquir jakenaca amuct'apjjam Tatitun nayrakatapana, jupasti kollana jacäwipatpachwa jiwasanac taypiru jutasqui!


Citizen Media · Llamayu phaxsi, 2011 · Global Voices Aymarata\nCitizen Media · Llamayu phaxsi, 2011\nIsturyanaka Aka tuqita Citizen Media Ta Llamayu phaxsi, 2011\nÁfrica Subsahariana 31 Llamayu phaxsi 2011\nLatin America 31 Llamayu phaxsi 2011\nWaraqata imata tuqiwa uñicht’yata, mä yatichiri maman jayllit’atapa, yatiqiri wawanakanapamp jan sustxasipxañapataki kunaykutixa illapt’awinakawa utxanaxa uka urasanxa aka Monterrey, México markana, kjananxamwa uñicht’ayatanxa Hispano parliri markanakanxa.\nOsama Bin Laden tatan jiwatapata\nTabla de contenidos Global Voicesan khipa amtachinunakapa: Osama Bin Laden tätxata Global Voicesan q’ayachat khipa amtachinunakapa: Osama Bin Lade tatän jiwatapa utjirinaka: Twitter – chimpunaka Osama Bin Lade tatän jiwatapaxa yatiyasawayiwa 2 uru mayo aka 2011saraqataru. Fuerzas Especiales aka Estados Unidos markankirinakawa khipa yatiyawinaka aka Abbottabad, Pakistán qhanañcht’awayapxi. Bin Laden...\nEgipto: Yaqha jilat masinakaw Guwirnurux yanapapxi aktiwistanakaru wilaña\nMedio Oriente & Norte África 30 Llamayu phaxsi 2011\nkhaysa Egipto tuqinxa utjawayiwa mä wayt'awi pantxayaña Servicio de Investigacion y Seguridad del Estado uka tuqita ukhamaraki taripaña irnaqirinakaparu, kunatix ukax mä amtawipakix uka jach'a urganismunxa, jaqir usuchjaña, imantañ dirichupanaka jukamps wilaña aktiwistanakaru.\nEuropa Central y del Este 28 Llamayu phaxsi 2011\nAski jakäwir kut’añ thakhixa, khithiti droga yanqha qullamp inyectask ukax janiw jakawin turkakiptañatakikiti. Jan ukasti psicológico ukatakis askirakiwa.\nCaribe: Fin del mundo satäk ukxat lup’iwinaka\nCaribbean 27 Llamayu phaxsi 2011\nYaqhip sectas religiosas ukanakax uraqix 21ni kurmüru uruw tukusjani sasaw sapxäna. Bloggers caribeños ukanakax uka amuyux kunjams jaqinakar lup’iyi jas ukjatwa qilqt’apxi.\nLatin America 27 Llamayu phaxsi 2011\nNorth America 24 Llamayu phaxsi 2011\nEE.UU. Irpirinakatakix, “Gerónimo EKIA” (Qilqanaka: “Lurawin awqa jiwayata”) ukaw Osama Bin Laden chimpupaxa (código) [ing]. Walja America uraqinpin jaqinakatakix tupuw jach’a irpirip Gerónimo taqi uraqit jach’ jach’a awqasirimpix axawa.\nEuropa Occidental 23 Llamayu phaxsi 2011\nEspañankir markachirinakax aka simananw kallinakan corrupción, pisin jakawi, jani irnaqawi ukanakan ujatapar janiw sas qhuru arump kutiyapxi. Janiw aljañ yänakapktanti, politikun amparanakapana”, uka arunwa lemapax waranqa sartasirinakana, Unxtasiwix sarantaskakimiwa.\nPaulina Aguilera Muñoz kullakaxa, Autora de Global Voices ukhamanwa jas ukatwa jupar amtapxi\nLatin America 18 Llamayu phaxsi 2011\nPaulina Aguilera Muñoz kullakaxa, autora de Global Voices ukanwa, yatiyiri (periodista), blogger ukatx pä phucchani kullaka, derechos humanos jas uksat qilqäwinak qilqt'iri ukhamanwa, jas ukatw wali llakitapxta, condolencia ukwa apayapxta.\nLatin America 17 Llamayu phaxsi 2011\nEuropa Occidental 12 Llamayu phaxsi 2011\nEspaña, Lorca, Murcia marka chiqanakaruwa, uraq khathatix jan walt'awayi. Llä tunka jiwatanakaw utxi ukatx 300 usuchjatanakaw utjaraki. Jaqinakax redes sociales, blogs ukatuqiw jamuqanaka, jamuq waraqatanaka, yatiyäwinaka uñt'ayapxi.\nBolivia: Aymara arux TV tuqi arsusax jakaspati?\nLatin America 12 Llamayu phaxsi 2011\nM. Luk’aña Champi jilax kunats Bolivia markanx mä TV canal aymara jan ukax quechua aruns utjpachä sasaw jiskt'asi, niyäkixay markax mä Indigena irpirin irpxarutachixa. Yatiyaw yatiyirinakax (medios de comunicación) jisnaw rayru, televisión ukanakanti aymarat arsupxaspa ukhax Aymar arx jakayapxaspawa. Kunapachati, mä arux jan arsutax ukhax uka arux chaqtxaspawa»\nLatin America 7 Llamayu phaxsi 2011


Bible in one year - Aymara Bible 1997 - October 10\n1. Tatitojj siwa: “Jerusalén callenac muytanipjjam, suma uñatatanipjjam, plaza tokenac thaktanipjjam, inach maynsa jicjjatapjjäta take cunsa chekapar luriri, uqhamaraqui cheka chuymani. Uctejj jicjjatapjjät ucapachasti Jerusalenarojj perdonäwa.\n2. Yakhepanacajj Tatitun sutipjjaruw juramento lurasipqui, ucampisa uca juramento luratanacapajj inamayawa, c'ariraquiwa.”\n3. Tata, jumajj cheka chuymani jakenac thaktajja. Mutuyaractawa, ucampisa janiw usuyasipquiti; Aynacht'ayascaractawa, ucampisa janiw yatekañ munapquiti. Kala chuymanïpjjewa, wali khorunacäpjjaraquiwa, janiraquiw cheka thaquiru cuttaniñsa munapquiti.\n4. Nayasti saractwa: “Pobrenacaquiw pisi chuyma jakenacjam sarnakapjjejja, cunatsa jan amuyt'asipjjpacha cuntejj Tatitojj munqui ucjja, cuntejj Diosapajj sisqui ucjja.\n5. Jilïri jakenacan ucaru sarä, ucatsti jupanacarojj saraquïwa. Jupanacasti amuyt'asipjjapuniniw cuntejj Tatitojj munqui ucatjja, cuntejj Diosajj sisqui ucsa. Ucampisa takeniw Dios toke sayt'asipjje, janiraquiw jupar jaysañsa munapquiti.\n6. Ucatwa jichhajj leonanacajj ch'umit mistunisin jiwarayapjjani, wasaranquiri kamakenacaw jisc'a jisc'a tucjapjjaraquini, marcat mistusinquirinacarusti jisc'a jisc'a tucjaraquini, walja jach'a juchanac lurapjjatap laycu, maynir aljantapjjatap laycu.\n7. Tatitojj siwa: “¿Cunjämsa jichhajj take ucanac perdonäma? Wawanacamajj nayarojj apanucuwayapjjetuwa, ucatsti cawquïrinacatejj jan diosäpqui ucanacjjaruw juramento lurapjje, mank'sti jilarquirwa churta, ucatsti takpachaniw yakhampi sarnakañarojj catuyasipjjaraqui.\n8. Orko caballonacar uñtataw, jake masipan warminacap uñtasajj wararipjje.\n9. ¿Uca luratanacapatsti janit mutuycästi? ¿Uqham sarnaker jakenacarojj janit juchap uñt'asiycäjja?\n10. ¡Jichhajj uñisirinacapajj mantanpan ucatsti uva yapunacjja tucjpan, janisa takpach tucjapcchini ucasa! ¡Layminacapsa khakharapjjpan, janiw jichhajj uva yapöjjäcjjeti!\n11. ¡Israelampi, Judämpejj nayarojj sallkjapjjetuwa! Naya Tatituw ucjja arsta” sasa.\n12. Israelampi, Judämpejj Tatiturojj jan uñt'iriw tucupjje; sapjjaraquiwa: “Janiw Diosajj utjquiti. Janiw cuna jan walis pasquistaniti, janiraquiw guerras, mach'as utjcaniti” sasa.\n13. [13-14] Profetanacajj thayampi sasiquiwa, Diosan arunacapasti janiw jupanacampïcaraquiti. Jichhajj waliquiwa, ucwa take ch'amani Tatitojj situ: “Jupanacan uqham parlapjjatapatsti, acanacaw jichhajj jupanacarojj pasaraquini: Arunacajjsti lacamaruw uscuraquï, uca arunacsti ninjam tucuyaraquï, jakenacarusti lawäpcaspas uqham tucuyaraquï, ucatsti uca ninaw jupanacarojj naqhantaraquini.”\n15. Tatitojj siwa: “Israel, jumataquisti mä jayat jutir marca apayanï, wali ch'amani marca, uqhamaraqui nayratpacha utjir marca; jumasti parlatanacapjja janiw yatctati, cuntejj sapcani ucsa janiw amuyt'caraquïtati.\n16. Take jupanacasti guerran nuwasiri jan ajjsariri jakenacäpjjewa, armanacapasti pachpa jiwañäcaspas uqhamäpjjaraquiwa.\n17. Jupanacasti yapunacamwa catuntasipjjani, t'ant'amsa mank'antapjjaraquini, imill wawanacamsa, yokall wawanacamsa mank'antapjjaraquiniwa, ovejanacamsa, vaca kallunacamsa mank'antapjjaniwa, uqhamaraqui uva yapunacamsa, higo yapunacamsa. Jumajj alcatascta uca jach'a perkani marcanacamsa armanacapampiw t'unjapjjani.”\n18. Tatitusti sascaquiwa: “Uca urunacansti janiraquiw takpacha t'unjcäti.\n19. Cunapachatejj jisct'apcätam ucapachasti: ‘¿Cunatsa aqham take acanaca luristu Tatitu Diosasajja?’ sasa, ucapachasti jumajj jupanacarojj saraquïtawa: ‘Cunjämatejj jumanacajj Tatiturojj apanucusin yakha diosanacaru aca pachpa orakepan yupaychapjjtajja, uqhamaraquiw jichhajj yakha marcanquir jakenacaru sirvipjjäta, jaya orakena’ sasa.\n20. “Israel marcaru yatiyapjjam, Judä orakerusti sapjjaraquim:\n21. ‘Aca arunac ist'am, jan amuyt'an marca, nayranïsquiwa, ucampis janiw uñjquiti, jinchunïscaraqui, ucampis janiw ist'quiti.\n22. Naya Tatituw sista: ¿Janit jumanacajj nayaru ajjsarapquista? ¿Janit naya nayrakatan qhathatipcta? Nayaw kota thiyjja uscta jach'a kotataquejj korpäcaspas uqhama, uca korpsti janiw jach'a kotajj pasancaspati. Mathapinacapas inamayaquiw ucan sartasqui, khothutisipquiwa, ucampis janiw pasanipcaspati.\n23. Jumanacajj khoru jan ist'asiri chuymanïpjjtawa, nayarojj apanucuwayapjjestawa, ucatsti sarjjapjjaractawa.\n24. Janiw amuythapisipcaractasa, ni sapcaractasa: Tatitu Diosasarojj ajjsartañäni, horasaparuw khepa, nayra jallsa apayanistu, uqhamaraqui cosecha apthapiñ horasas apayaniraquistu.\n25. Ucampisa jumanacan juchanacamajj take ucanacjja mayjt'ayjjewa, jichhasti janiw juc'ampi uca asquinacjja catokcjjapjjätati.\n26. Marcajjansti ñankha jakenacaw utji, jupanacasti jamach'inac jiwayirinacjamaw suyjjatasipqui, mayninacaru catuntañataquisti sipitanac uscusipcaraqui.\n27. Utanacapasti lunthatata yänacampi phokhantatawa, cunjämatejj jaulanacarojj jamach'inacajj phokhantatäqui uqhama. Uqhamatwa jupanacajj kamiri, ch'amani tucupjjaraqui,\n28. wali pokontatäpjjewa, suma mankt'ataraqui. Ñankha luratanacapasti janiw korpanïquiti. Janiw wajcharojj chekaparu uñjapquiti, pobrenacarus janiraquiw chekaparu uñjapquiti.\n29. ¿Janit ucanacatsti mutuycästi? ¿Janit uqhama jakenacarusti juchap uñt'aycästi? Naya, Tatituw ucjja arsta.\n30. “Maya ajjsarcaña, sustjascañaw aca marcanjja pasasqui.\n31. Cuntejj profetanacajj yatiyapjje ucajj c'ariwa; sacerdotenacasti munañanacaparuw apnakapjjaraqui, ¡marcajjasti uqhamwa munaraqui! Ucampisa ¿cunsa lurapjjäta tucuya urojj purincan ucqhajja?’ ”\n1. ¡Benjamín token utjir jakenaca! ¡Imantasiñ thaktapjjam, Jerusalenat jaltjjapjjam! Tecoa chekansti trompeta phust'apjjam, Bet-haquerem chekansti mä chimpu sayt'ayapjjam, mä jach'a jan walt'añampi, mä jach'a aynacht'añampiw, amsta toket ajjsarañapa churasinqui.\n2. Sión orakejj mä suma ch'ojjña orakjamawa,\n3. cawquirutejj awatirinacajj tamanacapampi sarapjje uqhama; uca orakeruw muyuntapjje, sapa tamanacaraquiw ucanjja mank'arasipqui.\n4. Uñisirinacapasti sapjjaraquiwa: “¡Sionampi jichhajj nuwasiñäni! ¡Jutapjjam, chica urunpacha nuwantapjjañäni! Ucampisa, ¡llaquiscañawa! Jayp'öjjewa, ch'iwis sarakanjjaraquiwa.\n5. ¡Uqhamajj aruma nuwantañäni, torrenacapsti t'unjaraquiñäni!” sasa.\n6. Take ch'amani Tatituw uca arunacjja churaraqui: “¡Kokanac tincuyapjjam, ucatsti uca lawanac arct'apjjam, ucanac patjjata Jerusalenar nuwantañataqui! Aca marcajj juchañchatäñataqui catuyatawa, mayninacaru t'akhesiyapjjatap laycu.\n7. Jerusalenatwa ñankha lurañajj mistu, cunjämatejj umajj mä phuch'ut mistojj uqhama. Uca marcansti nuwasiñanacampi ch'ajjwañanacampiquiw ist'asisqui; ucansti chhojjriñchasiñanacaqui, usuyasiñanacampicwa uñjaractjja,\n8. Jichhajj Jerusalén yatekamaya, jan ucasti nayajj jumatjja mayjt'ataw sarjjä, mä wasararuw tucuyäma, jan jakeni antutaraquïma.”\n9. Take ch'amani Tatitusti siwa: “Cawquïri israelitanacatejj kheparcani ucanacarusti k'ala thaksutäniwa, cunjämatejj mä uva alinjja layminacajj thaksutajj uqhama, uca alina jan mä sapa uva achus kheparañapataqui uqhama” sasa.\n10. Nayasti saractwa: “¿Qhitirac ist'itani, nayan parlatajjarusti, uqhamaraqui aca yatiyäwi churatajjarusa? Tata, jinchunacapajj lluphantatawa, janiw ist'apcaraquiniti; arunacamatsti larusipjjaraquiwa, Arunacamsti janiw munapcaraquiti.\n11. Colerasiñaman phokhantatätwa, Tata; janiw juc'ampi cuns lurirjamäcti” sasa. Tatitusti saraquituwa: “Uca colerasiñamsti callen waynanacjjaru warjjatam, tam tama sarnakquis uca waynanacjjaru. Chachanacarusti warminacapamppachwa catuntasina apapjjani, uqhamaraqui sinti chuymani jakenacsa.\n12. Utanacapasa, orakenacapasa, warminacapasa yakhancjjaniwa. Nayasti amparajj aytaraquï, aca marcan utjirinacaru mutuyañataqui. Naya Tatituw, ucjja arsta.\n13. “Takenisa, jisc'as jach'asa, lunthatasiñampi jicjjatañatacwa lup'isipquejja; profetanacasa, sacerdotenacasa, takeniw lunthatasiñaru catuyasipjje.\n14. Marcajjan chhojjrinacapsti patatacwa kollañ munapjje; take cunas waliquïsquiwa sapjjaraquiwa, ucampisa take cunasa jan walipuniwa.\n15. ¡Jumanacajj take ucanacatjja p'enkasipjjañamänwa, take cunanactejj nayajj jan muncta ucanac luratanacamatjja! Ucampisa, janiw p'enkasipquiti, ¡janiraquiw cunatejj p'enkasiñäqui ucsa yatipquiti! Ucatpï jichhajja, cunapachatejj nayajj mutuycä ucqhajja, ch'anktasipjjaniwa, mayninacjamaw liwirtapjjaraquini. Naya Tatituw, ucjja sista.”\n16. Tatitojj marcaparojj siwa: “Thaqui jac'anacaru sayt'asipjjam ucatsti uñatatasipjjaraquim, nayra thaquinacat jisct'apjjam; cawquïrisa suma thaquejja ucata; ucatsti uca thaquinjam sarapjjam, ucapachaw samarapjjaraquïta.” Ucampisa jupanacajj sapjjewa: “Janiwa, janiw uca thaquinjam sarapquiristti” sasa.\n17. Tatitusti uñjirinac uscu, marcarusti saraquiwa: “Cuna unañchäwtejj churapcäma ucar sum suyapjjam” sasa. Ucampisa marcajj siwa: “Janiw nanacajj ist'apcäti” sasa.\n18. Ucatpï jichhajj Tatitojj sejja: “Ist'apjjam marcanaca, yatipjjaraquim cunanacatejj marcajjaru pascani ucanacsa.\n19. Jumas, orake ist'araquim: Aca marcarusti mä jach'a jan walt'añwa apayani, jan wali lurañanacaqui amtasipcatapata; arunacajjarusti janiw ist'apcaraquitänti, jan ucasti yatichäwinacajj-jja jisc'achapjjewa.\n20. ¿Cunataquis jumanacajj Sabá sisqui uca oraket incienso apanirapipjjesta? ¿Uqhamaraqui jaya orakenacatpacha suma k'aphini alinacsa? Nayarojj janiw munasquituti uca loktasitanacamajja, ni yakha sacrificionacamasa.”\n21. Ucatwa Tatitojj saraqui: “Aca marcarojj ch'anktasiyäwa, liwisiyaraquïwa. Awquinacasa, wawanacasa, uta jac'anacasa, amigonacasa, takeniw mayaqui jiwarapjjani” sasa.\n22. Tatitojj siwa: “Amsta toketa jaya orakenacatpachwa, mä ch'amani marcajj jutantañataqui waquichasisqui.\n23. Jupanacasti arconacampi, flechanacampi armantatäpjjewa; sinti khoru jakenacäpjjewa, janiw qhuyapt'ayasiñsa yatipcaraquiti; arnakasitanacapasti jach'a kotan khothutitapjamawa, caballonacar lat'jjatatcamaw jutapjjaraqui. Sionampi nuwantasiñataquisti janc'aquïpjjaraquiwa” sasa.\n24. Jerusalén marcansti jakenacajj sapjjaraquiwa: “Nanacajj uca yatiyäwjja ist'apjjtwa, ajjsarañasti jan ch'amani antutapjjaraquitu; walpun llaquisipjjta, ajjsarapjjaracta, mä wawachasir warmjama.\n25. ¡Jan pampa tokeru mistupjjamti. Jan thaquinacaru sarapjjamti! ¡Uñisirisajj wali armantatawa, take chekansa ajjsarañaquiw utji!” sasa.\n26. ¡Marcajja, jichhajj chhanqha isinacampi isthapisim t'akhesitam uñacht'ayañ laycu; khellaru sunt'suraquim, luto isinacampi isthapisim, wal jacharaquim, cunapachatejj mä sapa yokall wawajj jiwquis uqhama; jiwasaru t'unjiristi janc'aquiw jutaraquini jiwasanacar t'unjañataqui!\n27. Tatitusti saraquituwa: “Nayasti aca marcajjaru yant'añamataquiw jaytaracsma. Sum uñjam cunjämasa sarnakäwipajj uca” sasa.\n28. Tata, take jupanacajj wali khorunacäpjjewa; jakjjata parlasiri ñankha jakenacäpjjewa; hierrot sipansa, broncet sipansa sinti ch'ullkhëpjjewa.\n29. Cunapachatejj fuellejj ch'amampi phust'i ucqhajja, ninajj umatatayiw plomo metalarojja. Ucampisa jupanacaru k'omachatajj inamayawa, ñankha jakenacasti janiw chhaktquiti.\n30. Ucampisa: “Apanucut kollke” sasay sutichañächispa, jumajj jupanacaru apanucutam laycu.\n1. Tatitur jach'añchapjjam, takpach jakenaca, jupar art'asipjjam, takpach marcanaca:\n2. qhuyapayasiñapajj jiwasanacatac wali jach'awa, asqui cancañapajj wiñayawa. ¡Tatitojj jach'añchatäpan!\n3. Kalasa, ch'allasa jathiwa, ucampis jan amuyt'an jaken colerasitapajj ucanacat sipansa juc'amp jathiwa.\n4. Colerasiñajj jan wali tucjiriwa, ucampis envidiasiñajja ucat sipansa juc'amp jan waliwa.\n1. Naya Pablojj Diosan munañap laycuw Jesucriston apostolop satätjja. Timoteo jilatampiw aca carta kellkanipjjsma,\n2. qhitinacatejj Colosas marcan jicjjatasipctas ucanacaru. Jumanacasti take chuymaw Diosancapjjta, Jesucristorus iyawsapjjaracta. Jiwasan Dios awquisay jumanacarojj bendispan, sumancañaps churaracpan\n3. Jesucristo Tatitusan Dios Awquiparojj yuspagarapjjapuntwa jumanacatac Diosat maycasinjja.\n4. Yatipjjaractwa jumanacan Jesucristor iyawsapjjatama, uqhamarac take Diosanquirinacarus munapjjatama,\n5. cuna suyt'äwtï jumanacajj suyasipcta uca laycu, ucasti jumanacataquejj alajjpachan imatäsquiwa. Uca suyt'äwsti jumanacajj catokapjjaractawa Diosan khespiyasiñ arunacap ist'apjjatam laycu.\n6. Aca pachpa Diosan arunacapasti take chekanwa wali jiltasqui, take chekan parlataraquiwa, take chekanracwa apthapitäscaraqui. Uqhamaw jumanac taypinsa lurasiscaraquejja cunapachattï jumanacajj Diosan munasiñapat ist'apjjäyäta, uca munasiñapajj chekätap yatipjjaraquïyäta ucqhatpacha.\n7. Aca arunacsti jiwasan Epafras sat munat jilatasaw yatichapjjtamjja, jupasti nanac chicaw irnakaraqui, jumanacasti mä suma Tatitun sirviripatracwa juparojj uñt'asipjjtajja.\n8. Juparaquiw nanacarojj jumanacjjatjja yatiyapjjetu, uqhamarac jumanacan munasiñanacamatsa.\n9. Ucat nanacajj cunürutï ucanac yatipcta ucürutpachaw jumanacataquejj jan karjasisa orapjjta, Diosatjja mayipjjtwa jumanacajj jupan munañapa amuyt'apjjañamataqui, uqhamarac take casta yatiñanacsa ajay token amuyt'añanacsa jumanacar churaniñapataqui.\n10. Mayipjjaractwa jumanacajj Tatitunquirjama sarnakapjjañamataqui, uqhamarac cunatejj jupataquejj asquïqui ucanac lurapjjañamataqui, uca suma luräwinacamajj mä suma cosechjama utjañapataqui, Diosarus juc'ampi sumrac uñt'apjjañamataqui.\n11. Mayipjjaractwa jupa quipca jumanacarojj alajjpach ch'amapampi, ch'amani tucuyañapataqui, uqhamata take cunsa llamp'u chuymampi cusisiñampiraqui lurapjjañamataqui,\n12. uqhamata Dios Awquiru yuspagarapjjañamataqui. Juparaquiw jiwasarojj waquichistu ucjja khanan catokañasataqui, cuntï Diosajj jupanquirinacar churcän ucjja.\n13. Diosaw jiwasarojj ch'amacanacan munañapat khespiyanistu, Jesucristo Yokapan apnakatäñataquiw uchasiraquistu.\n14. Uca Yokapasti jiwäwipampiw khespiyaraquistu, juchanacasat pampachasa.\n15. Jan uñjcay Diosajj uñjcañaw juti Yokap toke, uca Yokapasti take cunatejj utjqui ucatjja nayrïriwa.\n16. Jupa tokeracwa Diosajj luri take cunatejj alajjpachansa acapachansa utjqui ucanacjja, jan uñjatäqui ucsa, uñjatäqui ucsa. Take ajayunacan ch'amanïtapsa, munañan apnakerïtapsa, jupa tokew luri, jupataquiraqui.\n17. Janïr cunas utjcän ucqhatpachwa Cristojj utji, jupïpanaracwa take cunas chekaparu utjascaraqui.\n18. Uqhamarus Cristojj uca cuerpon p'ekepawa, ucasti iglesiawa. Juparaquiw uca cuerporojj jacañ churi, jupajj jiwatanacat nayrakat jactiriwa, uqhamat jupajj take cunansa nayrancañapataqui.\n19. Diosajj munaraquïnwa jupajj cunäquitejj ucajj Criston uñstañapa.\n20. Ucatsti munaraquïnwa aca orakpachpana Cristo toke sumancañajj utjañapa, take aca orakpachanquirinacampi, alajjpachanquirinacampisa, sumancthapiñapa Criston crusan jiwäwip toke.\n21. Nayrajj jumanacajj Diosat jayancasipcäyätawa chuymanacamansti Diosan uñisirinacaparaqui, jan walinac lurapjjatam laycu. Ucampis jichhajj Diosajj jupampejj sumancthapiyjjapjjtamwa,\n22. Cristojj janchipan jiwatap toke. Acsti jumanacar jupa nayräjjar uñstayañataquiw luri, jan cuna k'añuni ni cuna juchansa.\n23. Ucampis acataquejj sum sayt'asipjjañamawa iyawsañanacamanjja, suma saphintataraqui, cuna suyt'äwtï suyt'apcta Diosan arunacap ist'asinjja ucatjja janiw jithektasipjjañamäquiti. Aca khespiyasiñ arunacasti take chekanwa parlasi, naya Pablosti uca parlañanjja yanapasiractwa.\n24. Jichhajj jumanac laycu t'akhesisajj cusistwa, uqhamatwa pachpa janchejjan phokhascta, cunatejj Criston cuerpopan t'akhesiñajj jan phokhatäcän ucjja, uca cuerposti iglesiawa.\n25. Iglesiapansti mä sirviriparaquiw tucta, Diosat ewjja catokasa. Uca ewjjsti juparaquiw churitu, jumanacan asquimataqui, uqhamata Diosan arunacapa phokhata churañajjataqui,\n26. uqhamaraqui cunatejj nayra pachanacatpacha imantatäcän ucanaca uñacht'ayañajjataqui. Uca imantäwsti Diosajj jichhajj wawanacaparojj uñacht'ayjjewa.\n27. Jupanacaruw Diosajj aca imantatjja uñacht'ayaraqui, cuna kamir cancañatejj Diosan utjqui jan judiöpquis uca jakenacaru. Imantäwisti Jesucristojj jumanacancqui ucawa, juparaquiwa cuntejj catokapcäta uca suyt'äwisa.\n28. Nanacajj Cristo Tatitjjatwa parlapjjtjja. Takeniruraquiw ewjjt'apjjta yatichapjjaracta sum amuyt'apjjañapataqui, uqhamata takenis suma jiltatäñapataqui Tatitumpi mayaquïñapanjja.\n29. Ucataquiraquiw nayajj irnakta ch'am tucusa, cuntï Tatitojj churquitu uca ch'amampi.


Turquía: Pallapallanakamp Kurdunkir Newros uka amtirinakamp ch’axwthapatäwi · Global Voices Aymarata\nTurquía: Pallapallanakamp Kurdunkir Newros uka amtirinakamp ch’axwthapatäwi\tJaqukipäw uñt'ayata/apkatata 26 achuqa phaxsi 2012 10:08 GMT\nAk uñt'ayama: Turquía kurdarkan 20 % ukha may may markanakaw (grupo étnico) utji. Estado ukax uka markanakarux janiw derechunakap yaqkanti. 20 uru achuqa phaxsit Yuksekova, provincia turka ukanx Newros uka amtañatakiw markachirinakax tantacht’asisipkana ukhamaruw palla pallanakax uka jachayir umanakamp yanqhachapxatayna.\nAhmed Turk, mayni kurdo markan pulitikux, qullayasiñ utaruw purïna. Ukatx Alaattiin Okan, mayni 32n maran wayanax k’ask’a jachayir kartuchump jan walt’ayatataynawa. Ukürpachaw sitio web kurdos ukanakax suyt’ayatatayna (bloquedo) jan uka jan walt’awinakat yatiyañataki. Activistas kurdos ukanakax redes sociales ukatuqiw uñt’ayapxäna. Faruk Arhan, Bianet ukan mä yatiyirix twiter ukanw mä kurdankir warmir palla pallan yanqhachawipatw uñt’ayi:\nYekbun Alp ukasti mayni kurdonkirir yanqhachawipatw uñt’ayaraki.\n@YekbunAlp: Mientras Özdal Ücer se encontraba de invitado en casa de una familia de Cirze, la policía asaltó la casa y arrestó a la familia.\n@YekbunAlp: Özdal Ücer ukax Cirze wila masin utapan jikxatasiskäna, ukatx pallapallax uka wila masin utaparuw ch’amamp mantasin ukan ujasirinakar jist’antatayna.\nMayni kurdon activistax aka jamuqw twitertuqin uñt’ayi ukanx uñjasiw k’ask’a jachayir (gases lacrimógenos) qullampiw waynanakar jaqhapxi, ukatx jupanakax sinti phiñasitaw qalanakamp jaqhapxaraki. Foto: @quzzulqurt\nHawri Tofik, Suecia markatpacha, kurdos markachirinakan Newros uka amtkasin jilïr irpirix jupanakar yanqhachayk ukwa twitertuqin uñt’ayäna:\n@iirwaH: En serio, no lo entiendo… ¿Por qué es un crimen celebrar el Newroz? ¿Cuántos kurdos más van a caer heridos/muertos?\n@iirwaH: Chiqä, janiw amuykti… Kunats Newroz uka amtañax crimen ukhama ? Qawqha kurdo ukanakas jiwaraskakini?\nJiyan Azadi aka jamuq tuiter ukan uñt’ayi, Yuksekova ukanx waranqa jaqiw tantachata, ukat jayp’urux jachayir umamp yanqhachataw uñjasi sasina:\nImagen tuiteada por @jiyanazadi\nUkhakamasti, Meltem Ay, Londre markatx, Twittertuqiw arst’i:\n@jin_jiyan_azadi: ¡Qué tontería la de Turquía! ¡Los métodos dictatoriales y de opresión no conseguirán más que unir a los kurdos y hacerlos más fuertes!\n@jin_jiyan_azadi:Turquía markanx jan waliwa! Uka dictatoriales saranakax janiw kurdos ukankirinakar mayachthapkaspati!\nLa Alianza por los Derechos del pueblo Kurdo markan derechunakapat mayachthapirix [en] walja pallapallanakan k’ask’a jachayir qullanakamp umamp chixayawayk uka uñachat’ayäna. Ak uñt'ayama: twitter facebook reddit googleplusEmail Imprimiñataki QillqiriRuwayda Mustafah Rabar\nTranslated (es) byMaisda Turki Lerin\nQillqiriRuwayda Mustafah Rabar\nAka blog ullart'apxañäni বাংলা, Malagasy, عربي, Español, Български, Français, Català, Italiano, 繁體中文, 简体中文, English\nMedio Oriente & Norte ÁfricaTurquía\nArte y CulturaCitizen MediaEthnicity & RaceGuerra & ConflictoHuman RightsIndígenasPolíticaÚltimas Noticias


Nayajj yatsmawa juman chuymamajj sinti jucha lurañamp phokhantatawa, uqhamarac ñankha luräwinacampi ñach'antataraquïtawa.\n Ucampis jichhajj apanucjjapjjam take acanaca: colerasiñanaca, janchin munañanaca, uqhamarac jan wali arunaca. Jan jumanacajj c'arintasipjjamti, nayra jacäwinacamsa, luräwinacamsa apanucjjapjjsta ucajja. Jichhasti machakat isthapitäpjjtawa, uca machakar tucuñasti sapürunjamaraquiw juc'amp machakar tucus sarasqui Diosan munañaparjama, uca Diosaraquiw uca machakar tucuñjja luri, jupar sum uñt'añascama. Janiw jichhajj utjcjjeti judiöñas, griegöñasa; circuncidatäñasa, jan circuncidatäñasa; jaya jakëñasa, jan amuyt'anïñasa, esclavöñasa, jan ucajj khespiyatäñasa; jan ucasti Cristow take cunajja, jupajj take cunancaraquiwa. Diosajj jumanacarojj munapjjtamwa, jupancapjjañamataquiw ajllisipjjtam. Uqhamajj qhuyapayasiñampi, suma jakëñampi, jisc'ar tucuñampi, llamp'u chuymanïñampi isthapitay sarnakapjjam. Jumanac purajj llamp'u chuymampi sarnakapjjam, maynit maynirus perdonasipjjaraquim jan wali lurasipjjsta ucapachajja. Cunjämtï jumanacarojj Cristojj perdonapjjtamjja, uqhamarac jumanacajj perdonapjjam.\nColerasisinjja jan juch lurapjjamti, uca colerasiñanacamajj jan jornalpachäpati.\nDiosan ch'amapaw nayarojj sayt'ayitu ucatsti uca chekatsa apsuniraquitu, nayasti wali llact'ata mayjt'ataw sarjjaracta, ucañcamasti Tatitojj amparapampiw wali waythapiraquitäna.\nUcatpï nayajj jan amuct'irjamäctejja. Usuñajjansa, llaquisiñajjansa, jan walt'atäñanacajjatjja arsusiscaquipunïwa.\n¡Nayataquejj jacañajj ch'amäjjewa! Jachcäwiraquiw tucusjjäjja, t'akhesitanacajjatsa take ch'amampiw arsusiraquï.\nUcampisa yakhepanacajj aynacht'ataquiw jacasipjje, jan cusisiña mallt'asaquiraquiw jiwawayjjapjje.\nDiosat mayiscasajja, perdonapjjam qhitimpitejj jan walincapctas ucaru, alajjpachanquir Awquimajj juchanacamat perdonañapataquiraqui.\nChuymawa jupan pachpa llaquisitapjja yatisi; cusisiñapsa janiraquiw jan uñt'atanacarojj yatiyquiti.\nSuma arumpi cutt'ayañajja colerañjja apakewa, ucampis jan wali arumpi cutt'ayañajja, juc'ampwa colerasiyi.\nJan amuyt'an wawajj colerasiña, jachañacwa utjayi awquipa taycapataquejja.\nArsutanacapasti maldeciña jan wali arunacaquiwa.\n “Jumanacatejj jan wali luratanacapat masinacamarojj perdonapjjäta ucqhajja, alajjpachanquir Awquimajj jumanacarojj perdonapjjaraquïtamwa. Masinacamar jan perdonapcäta ucasti, jumanacan Awquimasti janiraquiw cuna juchanacamatsa perdonapcaraquïtamti.\n Ucatpï munat jilatanaca, sapa maynis jumanacatjja janc'aquïñapaw ist'añataqui, ucampis janiw janc'aqui cunsa parlañapäquiti ni colerasiñapäcaraquisa. Colerat jakesti janiw cunatejj Diosataquejj sumäqui ucjja lurquiti.\n Takenimpis suman sarnakasiñ thakapjjam, k'oma jacañan sarnakasa, jan ucampisti janiw qhitis Tatitur uñcatcaspati. Amuyasipjjamay takenis Diosan yanapt'apa catokapjjañamataqui, jan jumanacata maynisa cunjämatejj mä jan wali c'asc'a korajj mayninaca jan walt'ayqui, uqhamäpjjamti.\n Chuyma usuchjasiñjjatjja jithektapjjam, take thithiñanacatsa, colerat chuymampi jach'at art'asiñanacatsa, jan wali arunacampi tokesiñanacatsa, take jan wali luräwinacatsa. Sumancapjjam, maynit maynicama qhuyapt'ayasirïpjjam, perdonasirïpjjaraquim maynit maynicama, cunjämtejj Diosajj jumanacaru perdonapjjtam Cristo toke uqhama.


Global Voices Aymarata » Jorge Rafael Videlax dictadura militar argentino ukhamanwa jichhax jiwataxiwa · Global Voices Aymarata » Print\nJaqukipäw uñt'ayata/apkatata 24 Llamayu phaxsi 2013 11:36 GMT 1\t · Qillqiri Laura Schneider Jaqukipiri Victor Paco Montevilla\nCategoria-naka: Latin America, Argentina, Citizen Media, Human Rights, Política, Últimas Noticias\nAgentina markat nayra maranak jilïr irpiri, Jorge Rafael Videla , tunka paqalqun urunak saraqkipan llamay phaxsita, pä waranq tunka kimsan marana, kimsaqalq tunka paqalqun maranikasaw karselan chhaqawixaraki.\nVidelax waranq llätunk patak paqalq tunka suxta marat (1976) waranq llätunk patak kimsaqalq tunka mayan (1981) markamaw apnaqawiyanxa, pallapall ch’amamp argentina apnaqkasax wal jiwäwinak utt’ayaway ukhamarak waranq waranq chhaqaratanak  markan jaytawayi.\nWaranq llätunk patak kimsaqalq tunka kimsan (1983) maranx ch’amamp apnaqir ñanqha jaqix jaqinak jiwkatayaw ukhamarak t’aqhisiyaw laykuw janipin karsilat  mistuñpatak tariputäna. Pä waranq tunkan maranx Videlax kimsa tunka mayan políticonak t’aqhisiyawimp illapt’awimp laykux wasitatw janipin karsilat mistuñpataki tariputäna, ukatx pä waranq tunka payan (2012) maranx ch’amamp apnaqkas asu wawanak katxasïw laykut phisqa tunka maranakampiw tariputäna .\nobituario  BBC Mundo qillqt'iwa: “Argentina markanx uka chachax wali k'umitanwa,30.000 jaqiw chhaqtatäna sasaw derechos humanos uksankirinakax yatiyapxäna, jichhax jupax jiwataxiwa.\nJose Alejandro Godoy-ax Desde el Tercer Piso páginatx kunanakas Videla apnaqäsax utjan ukatuqit qilqt’i .\nJichhürux karsilan Videlax jiwiw jan kuna privilegion. karsilat Janipin mistuwïmp tariputa. Cementeryunw allintatäni, mayjanw jupan walja jiwkatayat jaqinakanxa, khitinakati mä lata jamach’it lamar qutar jaqtatapxäna. Wali jisk’achat argentina markachirinakampi. Mä wali jisk’achat k’umit América Latina jach’a taripüwimpi.\nUkampirusa, blogupanw  LSO mä jisk’a mantäwin qilqt’iwa, ukanx Videlat arst’i “wali suma pallapalla […] kunti chuymapax siskan lurañx uka lurawayiwa.”\nPallapall t’aqhisiw uta, jichhürux Museo de la Memoriar tukuyata – Ciudad de Rosario jamuqa: Laura Schneider\n#MurioVidela  yatiyaw uñjasax waranq argentino-nakax wal amuykipapxi, kunjamas @Cami-cotarelo  usuariaxa:\n@Cami_Cotarelo : janiw #MurioVidela  Jiwatapat k’uchiratakiti, ukampirus jichhürux pusi tunka maranakatx kimsa tunka waranq juk’amp jaqinakaw samarapxani.\nUkhamarakiw Cecilia Saia (@Cecisaia ) argentinonakan amuyt’awinakapat arst’i:\n@Cecisaia:  Jichhürux uraqinx ñanqha jaqinakax juk’aptiwa. #muriovidela  jiwäwitatx kunas utjchixa, kunanakati jupax lurkän waranqanak kutt’phana.\nAdolfo Perez Esquivel  (@PrensaPEsquivel ), Premio Nobel de la Paz, Twitter cuentapan qilqt’i:\n@PrensaPEsquivel : #Videlax jiwxiwa , markar ukhamarak taqpach jaqinakar wal ñanqhachirixa. Janiw mä pachax tukuykiti, chiqamp justicia-mpix juk’ampiw thaqhaña.\nInfobae juk’amp amuyüwinakamp mä Storify  Twitter ukan uñacht’ayi.\nURL to article: https://aym.globalvoices.org/2013/05/5853


Raquelaw wawanakapat jachaski siski uka arunakajj ¿kunjamsa phoqasiñapäna? | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Bengalí Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Danés Efik Endebele Endonga Enzema Eslovaco Esloveno Español Estonio Ewé Finlandés Fiyiano Francés Georgiano Griego Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italiano Japonés Kannada Kaonde Kazajo Kikuyu Kiluba Kiniaruanda Kirguís Kiribatiano Kirundi Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maratí Maya Mixe del norte Mongol Nepalés Ngäbere (o guaymí) Noruego Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tigriña Totonaco Tshiluba Tsonga Tsotsil Tsuana Tumbuka Turco Turcomano Turcomano Tuvaluano Twi Tártaro Ucraniano Urdu Uzbeko Vendal Vietnamita Wallisiano Waray-Waray Wolaita Xhosa Zandé Zulú Árabe Ñanya\nRaquelaw wawanakapat jachaski sasinjja, ¿kamsañsa Jeremiasajj munaskäna?\nJeremías 31:15 qellqatajj akham siwa: “[Jehová] Tatitojj siwa: ‘Ramá cheqan mä aruw istʼasi, mayniw jan chuyma uttʼayasisa jachaski. Raquelaw wawanakapat jachaski, janirakiw chuymachatäñ munkiti wawanakapajj jiwaratäjjatap layku’” sasa.\nRaquelan pä wawapajja, jupa qhepatwa jiwasipkäna. Ukhamajj kuntï Jeremiasajj 1.000 maranak qhepat qellqkäna ukajj ¿pantjatäpachati? Uk jichhajj uñjañäni.\nRaquelan nayrïr wawapajj José satänwa (Gén. 30:22-24). Mayni wawapasti Benjamín satarakïnwa. Jupar ususkasaw Raquelajj jiwäna. Ukhamasti, ¿kunatsa Jeremías 31:15 qellqatajj ‘Raquelajj wawanakapan jiwatapatwa jachaski’ sasin sispacha?\nJoseyan wawanakapajja, Manasés ukat Efraín satäpjjänwa (Gén. 41:50-52; 48:13-20). Tiempompejja, Efrainan tribupajj wali chʼamaniruw amsta toqenkir Israel markan apnaqäna. 10 tribunakjjar munañanïnwa. Ukampis Benjaminan tribupasti, aynach toqenwa Judá tribumpi apnaqarakïna. Ukhamasti Raquelajja, amsta toqenkiri ukhamarak aynach toqenkiri taykanakampi sasïnwa.\nKunapachatï Jeremías librojj qellqaskäna ukhajja, asirionakajj amsta toqenkir 10 tribunakarojj katuntjjänwa. Ukhaw israelitanakat waljanejj katuntatäsin apata uñjasipjjäna. Ukhamäkchïna ukasa, yaqhepajj Judá markaruw sarjjapjjpachäna. Ukampis 607 nayrïr pacha maranjja, babiloniankirinakajj Judá markankir pä tribunakwa katuntapjjarakïna. Amuyatajja, ukankirinakat waljaniw Ramá markar apata uñjasipjjäna, ukasti Jerusalenat 8 kilometronak sarañankänwa (Jer. 40:1). Inas Benjaminan oraqepan jiwayatäpjjchïna. Raquelas uka cheqan allintatarakïnwa (1 Sam. 10:2). Niyakejjay benjaminankirinakajj jiwayata uñjasipjjchïnjja, ukatwa Raquelajj wawanakapatwa jachaskäna sasispajja, jan ukajj inas Ramá markan jiwarapkäna ukampi sasisarakchispa. Israelit taykanakaw Israel markankirinakan jiwapjjatapata, katuntata uñjasipjjatapat jachapjjpachäna, inas Jeremiasajj jupanakat parlaskarakchïna.\nKuntï Jeremiasajj Raquelat siskäna ukajja, kunapachatï Jesusajj wawäkasin niya jiwayat uñjaskäna ukhaw phoqasirakïna. Uka tiemponjja, Herodes reyiw pä marat minusanïpki uka yoqall wawanakar jiwarayäna. Ukajj Jerusalén markat aynach toqenkir Belén markanwa pasäna. Kunjamtï Jeremiasajj siskänjja, taqe yoqall wawanakaw jiwayatäpjjäna. Uka wawanakan taykanakapajj walpun jachapjjpachäna. Ukaw Ramá markansa jachatanakapajj istʼaskaspa ukhamänjja (Mat. 2:16-18).\nJeremías tiemponsa Jesús tiemponsa, judía warminakan wawanakapar jiwarayaskäna ukhajja, jupanakatak wali jachañaw utjpachäna. Ukatwa Jeremiasajj ‘Raquelaw wawanakapat jachaski’ sasin sispachäna. Waljanis ‘uñisiripan oraqepar’ sarawayapkchejja, mä arunjja, jiwawayapkchejja, jaktanipjjaniwa (Jer. 31:16; 1 Cor. 15:26).\nAka revista liytʼirinakan jisktʼäwinakapa, diciembre 2014


Isaías 38 - Holy Bible [Aymara Bible 1997] - (Isa 38)\nUca urunacasti Ezequías reyejj walpun usuntäna, Amoz chachan yokapa Isaías profetaw uñjir saräna, saraquïnwa: “Tatitojj aqham siwa: ‘Cuna ewjjanacsa familiamarojj ewjjt'asiwayjjam, jichhajj jiwjjätawa, janiw kollascätati” —sasa.\nEzequiasasti perka toker uñtasinwa Diosatjja aqham sasa mayisïna:\n“Tata, nayajj achict'assmawa, amtasimaya cunjämtejj take chuymajjampi jumar sirvcsma uca, cunjämarutejj jumajj muncta uqhamarjamaw sirvsma” sasa. Ezequiasasti walpun jachäna.\nTatitusti Isaías profetarojj saraquïnwa:\n“Ezequiasan ucar saram ucat saraquim: ‘David awquiman Tatitu Diosapajj siwa: ‘Nayajj mayisitamjja ist'twa, jachatamsa uñjaractwa. Tunca pheskan marampiw jacayascäma.\nJumarusa, Jerusalén marcarusa Asirionacan amparapatjja khespiyämawa. Nayaw aca marcarojj arjjatascä.\nIsaiasasti higot mä masa lurt'ayani ucampi reyiru usquis ucqhat kolljjatt'añataqui, reyisti c'umaraptjjänwa.\nEzequiasasti Isaiasaruw jisct'asiraqui —¿Cuna chimpu tokes amuyasiristjja nayan Tatitun temploparu sarañajj-jja? —sasa.  Isaiasasti saraquïnwa: —Acäniw Tatitun chimpupajj jumataqui cuntejj jumar arsctam uca phokhañapataqui:  Acaz jaken intimpi sarir relojopatjja, ch'iwejj tunca gradompwa khepar jitt'ani’ ” sasa. Ch'iwisti uqhampunwa jitt'araquïna.  Cunapachatejj Ezequías reyejj c'umaraptjjän ucqhajj aca k'ochu k'ocht'asïna:  “Nayajj sascäyätwa: ‘Waynpachaya jiwawayjjchï, mä jacañaruquiy sarjjchï, ucanacjjay wiñay jacjjchï.’  Saraquïyätwa: ‘Janiw Tatiturojj aca orakenjja mayampsa uñjcjjäti, janiraquiw qhitirus uñjcjjäti, aca oraken jaquirinacarusa.  Utajjsa t'unjapjjaraquiwa, aparapjjaraquituwa, awatirinacan chhujllanacapäcäspas uqhama. Jacañajjajj mä sawurin sawupäcaspas uqhamänwa, qhititejj telarat qhuchhokquejj uqhama. Uruy arumaraquiw t'akhesiyistajja.’  Usuñajjansti pakariraquiw warartjja, mä leonas ch'aqhanacajj t'unarcaspa uqhama. Uruy arumaraquiw t'akhesiyistajja.  Janiw wal wararcaractti, jamach'inacjamaquiw jacht'ascta, palomanacjamaraquiw aykt'ascta. Nayranacajjas karitäjjaraquiwa alajjpach uñch'uccäwejja. Tata, t'akhesiñanacajjatay arjjatt'ita.  ¿Ucampis, nayajj camsaraquïsti? Juparaquejjay uqham lurchejja. Nayan t'akhesitajj laycusti, iquis janiw purcjjetuti.  Qhitinacarutejj Tatitojj arjjatqui ucanacajj jacapjjaniwa, take jupanacampiraquiw nayajj jacaraquëjja. “Jumaw nayarojj kollt'asista, jacañsa cuttayjjaraquista.  Uñtapjjam, t'akhesiñat sipansa, jichhajj samarañaw utjitu. Jumaquiraquiw nayarojj jacayista, aynacht'añ jach'a p'iyatsa, take juchanacajj perdonatam laycu.  Sepulturan imantatanacajj janiw yupaychapquiristamti, jiwatanacas janiraquiw jach'achapquiristamti, jach'a mankha p'iyaru mantirinacasti janiraquiw juman cheka cancañamarojj suyapcaspati.  Jaquirinacaquiw yupaychapjjeristamjja, cunjämtejj nayajj jichhüru jumaru yupaychsma uqhama. Awquinacajj wawanacaparojj juman chekapätam parlapjje.  Tatituw acancasqui nayar khespiyañataqui. Arpanacas toct'asipjjañäni, k'ochusipjjaraquiñäni, sapüru sarnakäwinacasana, Tatitun templopanjja.”


Génesis 47 QA97 - Joseasti faraonar avisiriw saräna. - Bible Search\n1Joseasti faraonar avisiriw saräna. Awquipampi, jilanacapampi Canaán oraket purinitapwa avisaraquïna, uqhamarac jichhajj niya Gosén tokencapjjatapa, ovejanacapampi, vacanacapampi, take cunanacapatejj utjqui ucanacampi cuna, ucwa yatiyäna. 2Jilanacapatsti pheskani ajlliwayasin faraonan nayrakatapar uñstayäna, uñt'añapataqui. 3Ucatsti faraonajj Josean jilanacaparojj jisct'änwa:\n—¿Cunan irnakerïpjjtas jumanacajja? —sasa.\n—Nanaca juman sirvirimajja oveja awatirïpjjtwa nayra tiempo awquinacajjatpacha. 4Nanacajj jichhajj aca marcan jacasiñataquiw jutjjapjjta, Canaán orakensti mach'ajj walipuniw sarti, janiraquiw cuna pastos uywanacajjataqui utjquiti. Tata, ‘Gosén sisqui uca token jacasipjjam’ sapjjetaya —sasaw sapjjäna.\n5Faraonasti Josearojj saraquïnwa:\n—Awquimampi, jilanacamampejj jumampi jiquisiriw jutjjapjjejja. 6Egipto orakesti jupanacanquiwa. Gosén orake jupanacar churam, ucasti aca marcpachanjja wali suma orakewa, ucan jacasipjjpan sam. Jupanac taypintejj wali ch'iqhi jakenacajj utjchi ucasti, ucjja uywanacajj awatiritwa uscüta —sasa.\n7Joseasti awquiparojj faraonan ucaruw irparaquïna, uñt'ayañataqui. Jacobosti wali suma arunacampiw faraonarojj aruntaraquïna.\n—¿Kawkha maranïtasa? —sasaw jisct'araquïna.\n9—Pataca quimsa tuncani maranëjjtwa, ucsa acsa sarnakaracta, uqhamarus jan wali juc'a maranacaquiw jacaracta, janïraraquiw kawkha maranacatejj awquinacajjajj jacapcäna ucaru purcti —sasaw Jacobojj saraquïna.\n10Ucjjarusti Jacobojj faraonar suma arunac churasinwa mistuwayjjäna, ucatsti sarjjänwa. 11Joseasti jilanacaparojj Egipto marcan cawquïritejj wali suma orakëqui ucwa churäna, cunjämtejj faraonajj siscatayna uqhama. Uqhamaw jilanacapampi, awquipampejj Ramsés token orakenïjjapjjäna. 12Uqhamarus Joseajj familianacaparojj mank'aña churaraquïna, sapa familian waquisitaparjama.\n13Janipuniw trigojj cawqhansa utjcjjänti, mach'asti juc'ampiraquiw sartäna. Egiptonsa, Canaán orakensa, jakenacajj mank'atjamaw jiwarjjapjjäna. 14Joseasti Egipcionacaru, cananeonacaru trigo aljat kollkjja, faraonan palacioparuw imjjäna. 15Cunapachatejj kollkejj Egiptonsa, Canaán orakensa jan utjcjjän ucqhasti, egipcionacajj Josear jicjjatiriw sarapjjäna, sapjjaraquïnwa:\n—¡Jumay mank'añjja churapjjeta! Janiw waquisquiti juman uqhama nanacan mank'atjam jiwarasquir uñch'uquiñamajja, jan kollkenïpjjatajj laycuqui —sasa.\n—Janitejj kollkenacamajj utjcjjapjjstamjja, uywanacam apanipjjam, ucatwa nayajj trigompi trocapjjäma —sasa.\n17Egipcio jakenacasti apapjjänwa: Caballonaca, ovejanaca, vacanaca, asnonaca, uqhamawa Josean ucarojj irpanjjapjjäna, ucatsti uca uywanacatjja Joseajj trigo churaraquïna take uca marpacha. 18Uca mara pasjjepansti, khepa marajj Josean ucarojj sarjjapjjaraquiquïnwa, aqham sasa:\n—Tata, janiw jumarojj c'arintapquirismati, janiw kollkejj utjcjjapjjetuti, uqhamarus animalanacajjas jumancjjaraquiwa. Janiw cunas churañataquejj utjcjjapjjetuti, orakenacajjampi, uqhamaraqui nanacpachaquiw jumaru churasjjapjjerismajja. 19Jumay jichhajj orakenacajjsa, nanacsa alasjjapjjeta, mä kawkha trigompi. Faraonan esclavopäpjjäwa, jupataquiraquiw orakenacajjsa yapuchapjjäjja, jumajj jathaqui churapjjetajja, nanacan jacañanacajjataqui, uqhamarac orakenacajjas jan inamayaquïñapataqui. ¿Cunatarac jumasti nanacaru orakenacajjampi chica jiwarasquir dejapjjetätasti? —sasa.\n20Uqhamasti Joseajj take Egiptonquir orakenacwa aläna faraonataqui, egiptonquir jakenacasti orakenacapjja, mank'a laycojj aljarasjjapjjänwa. Uqhamaw orakenacajj faraonancamaquëjjäna, 21egiptonquir jakenacasti esclavo tucuyatäpjjaraquïnwa take Egipto orakenjja. 22Sacerdotenacan orakenacapacwa Joseajj jan alcänti, faraonajj jupanacar mä juc'a trigo churascatap laycu, uqhamatwa jupanacajj jan orakenacapjja aljarasipcänti, faraonajj cuntejj churcän uca mank'asipcatap laycu.\n23Ucjjarusti Joseajj jakenacarojj saraquïnwa:\n—Jichhajj jumanacasa, orakenacamasa, faraonanquiwa, nayaw jupataqui alta. Acajj jichhajj jathajj orake yapuchañataquejja, 24ucampis faraonarojj cosechanacamatjja pheskëri parte churapjjäta; ucjjar pusi partëqui ucasti jathataquïniwa, jumanacana, wawanacamana, uqhamarac take qhitinacatejj jumanacampïqui ucanacan mank'añanacapataquiraqui —sasa.\n—Jumajj wali suma jakëtaw nanacataquejja, jacañanacajjsa khespiyapjjaraquistawa. ¡Faraonan esclavopäpjjayäwa! —sasa.\n26Uqhamwa Joseajj utt'ayäna take Egipto marcanjja cosechanacat pheskëri parte faraonar churasiñapa, aca leyisti jichhacamaw utjasqui, ucampis sacerdotenacajj janiw cunsa churapcaraquiti, orakenacapajj janipuni faraonancatap laycu.\nJacobon khepa arunacapa\n27Israelitanacasti Egipton jacjjapjjäna. Gosén sisqui ucsa tokenacwa catuntasipjjaraquïna, ucansti waljanipuniw mirantjjapjjäna. 28Jacobosti tunca quimsakallkoni maraw Egiptonjja jacäna, pataca pusi tunca pakallkoni marancamaw jacaraquïna.\n29Mä urusti Israelajj jiwirjamäjjatapwa amuyasïna. Ucatsti José yokapwa jawsayani, aqham sañataqui:\n—Chekpachapuni mä asqui lurañ munchista ucqhajj amparam lanqhu charajj mankhar ucham, ucatsti cuntejj maycäma uc phokhañataqui juramento lurarapita. ¡Janipuni Egiptor imayistati! 30Cunapachatejj nayajj nayra awquinacajjampi samarir sarjjä ucqhasti, Egiptot apsusinjja, awquinacajjan sepulturaparu imayjjeta —sasa.\n—Waliquiwa, uqham lurä —sasaw Joseajj saraquïna.\n31—Uqhamajj juramento lurarapita —sasaw awquipajj saraquïna.\nJoseasti juramento luräna, ucatsti Israelajj ch'ijmapjjaruw jipt'awayäna.


Miqueas 6 - Holy Bible [Aymara Bible 1997] - (Miq 6)\nIst'apjjam jumanacajj cuntejj jichhajj Tatitojj sisqui ucjja: “Sartasim ucatsti arsusiraquim kollunacan nayrakatapana, kollunacasti juman arsusitamjja ist'apjjaracpan.”\nJumanacas kollunaca, ist'apjjaraquim, uqhamarac jumanacas oraken kalltäwinacapa; Tatitojj marcapar juchañchañataquiw sarti; Israelampisti ch'ajjwañaruw mantapjjani.\nAcwa Tatitojj saraqui: “Marcajja, jichhajj sita, ¿cuna jan walsa jumarojj lursma, jan ucajj cuncha sisma?\nNayaw jumarojj Egipto marcat apsunsma, t'akhesiñat khespiyanisa; nayawa Moisés, Aarón, uqhamarac María jupanacaru qhitanta, jumar irpañapataqui.\nMarcajja, jichhajj amtasimay Moab oraken Balac reyipan amtatanacapa, uqhamarac cuntejj Beoran Balaam yokapajj siscän ucanacatsa. Amtasiraquim cunapachatejj Sitim chekat Gilgal chekaru pascayätas uca, Tatitun atipjäwinacapsti jumajj amtasiraquim.”\n“¿Cunampirac alajjpachanquir Dios Tatitur yupaychañataqui uñstästi? ¿Jupan nayrakataparusti maran vaca callunacampiti uñstäjja, altarjjan uca vaca callunac jupar loktañataqui?\n¿Tatitusti cusisiraquispati jupar waranka ovejanaca, jan ucajj tunca waranca aceite jawiranaca churirista ucajja? ¿Jan ucajj jilïr yokall wawajjcha loktirista, Dios contra sayt'asitajjata, uqhamarac juchajjatsa?\nTatitojj marcpacharuw jawsasqui, ucatsti alt'at chuymampi jaysañasti amuyt'asirïñawa: ‘Ist'apjjam, marcpacha, uqhamarac amuyt'irinacasa.\nÑankha jaken utapanjja lunthatat yänacampi, uqhamarac cuntejj nayajj uñiscta uca c'ari pesanacampiquiw utji.\n¿Cunjämrac perdonästi qhititejj c'ari balanzanaca, uqhamarac c'ari pesanac apnakqui ucanacarusti?\nAca marcanquir kamiri jakenacajj takenis jaker t'akhesiyircamaquiwa; c'arinaca, sallkjirinaccamaquïpjjewa takenisa.\nUcatwa jichhajj mutuyäma, jucha luratam laycusti k'alwa aynacht'ayaraquïma.\nMank'ascätawa, ucampis janiw sist'ascätati, jan ucasti mank'atjja awtjayasiscaquïtawa; take cunsa apthapiscätawa, ucampis janiraquiw cunsa acht'aycätati, cuns jicjjatät ucqhajja, nuwasiñampiw take ucanac t'unjayä.\nYapuchascätawa, ucampis janiw cosech apthapcätati; aceitunanacsa pekascätawa, ucampis janiw aceitjja apscätati; uva tacsuscätawa, ucampis janiraquiw vinjja umcätati.\nJumajj Omri jakena, uqhamarac Acab jaken familianacapan arsutanacapa, uqhamaraqui luräwinacapwa lurtajja uca laycu, ucatsti cunjämtejj jupanacajj sarnakcänjja uqhamracwa sarnaktajja. Ucatwa jichhajj jumatjja, uqhamarac jakenacamatsa mä ajjsarayascaña, laruscañraqui lurapjjämajja, marcajjan p'enkapasti jumjjaruraquiw purini.’ ”


Global Voices Aymarata » Inas jan yatkstati —ukampirus kastillan arx yattawa, ukakipkarakiw árabe arx yattaxa · Global Voices Aymarata » Print\nJaqukipäw uñt'ayata/apkatata 29 taypi sata phaxsi 2015 20:13 GMT 1\t · Qillqiri PRI/PRX's The World (es) ukan jaqukipiri\tGabriela Garcia Calderon Orbe, Chambi Choquemisa\nCategoria-naka: Europa Occidental, Latin America, North America, E.U.A., México, Spain, Citizen Media, History, Lenguaje\nAka qillaqatax Joy Diaz  ukat The World  ukatakiwa, PRI.org ukan  15 uru taypi sata phaxsin 2015 maran uñstawayi, ukax uñt'ayañatakiwa.\nRihab Massif, Líbano markata, pri iskularanx imillqallujan Austin markan yatichiripänwa. Jisk’atxa, Kamil imillqallujaxa jilpach kastillanunaw parlänxa. Massif jupax amtiw kunjamatix mä urux kamilax jan mä inklisan ars amtañ atkän ukax llakitäna.\n“ camis” ukatw arxayt'itu sasinw Massif jupax arst'i.\n“Ukat najax ‘¡ay! yaqhip arunakax niya árabe arunakamp kipkakjamawa’, sasinw sarakta.\nQawqhas uñjañatakixa, Massif jupamp nayampix mä luräw lurapta. Nayax mä ar kastillanun satäna, jupax ukx árabe arun säna.\n“Nänakax ceit” sapxtwa sasinw Massif jupax arst'i.\n“Nänakax guitar” sapxtwa.\nJichhax ukham amuyasaxa, ukjan akjanx árabe ars ist’kirists ukhamawa.\nUñañcht’añatakixa, ganador del Grammy Latino jupan jayllt’äwipanx akham amut’snaxa.\n“Inach chuchi jallux jallxatanispa” ukax ch’alqhuntatawa kaphi ukhamarak ujula arunakampi— paypachax árabe arut jutirinakawa.\nAkax salsa Celia Cruz jayllintirin qillqatawa, ¡Azúcar!,ukax árabe arut jutirirakiwa.\nLingüista Víctor Solís Barcelona, jach'a yatiqañ utan España markan yatiqirix siwa, ispan arst'asirinakan arupax muriska ukan ch’allqhuntatawa. “Moros” uka sutimpiw khä árabe del norte de África arst'asirinakar uñacht’asi, jupanakax uka ch'axwawin atipjapxatayna, kawkhawjatix España markan siglo VIII ukana. Ukanakan katkatayäwipax 700 maraxataynawa ukax jichhürkamaw uñjasi.\n“Kunawsatix sur de España [chiq] sarkta. Mérida markax khawkhantï nayax yurkt ukanx Alcazaba Árabe, ukaw utj sapxituwa. Ukampirus islamica ukat árabe ukanakaw arunx jikxatasma”.\nUka prisinsiyax khä Amirikarx ispañulanakamp saratäna. 4,000 arunakax kastillanun árabe arump ch’allqhuntatakasp ukhamaw amuyasi. Ukhamapanaw María Gutiérrez mijikanaxa, trabajadora humanitaria con una entidad sin fines de lucro en Jordania, jupax mä liwritqallu kawkhar sarataparjamas apasi.\n“¡jisa! Uka arunak arktañaruw tiraskata. ‘¡mä arumpispa !’ sañjamawa. Sapürux mä ars jikipuntwa, ukat ‘hay, ¡ ukax kastillanun pachpakirakisä! ukay ‘kastillan kikiparakisä” sasaw sista,siwa.\nJaniras ukjat Gutiérrez jupax k’atak uka ar katthapini, ukax wali askiniw umanitäriyu irnqäwipanxa, ukat jichhaxa, ispanuparlantïtapantx thakhix jupatakix jasakiniwa.\nUkhamakipanxa, ¿ aka ispañulamp arawimp mayxachäwix kunatx istatu unitinsinakarx impurtaspaxa? Ukhamaspaw kunjamakitixa, Estados Unidos markan pä aru wali arusitanakax inklisamp kastillanumpiwa. Ukhamat mäyaqhipanaka, Parijumpachaxa, kamachaspas aka pä arunakampix akat urunakarx, sasaw sikt’asipxi.\n“Arunakax jakaskiwa”, sasinw arst'i.\nArunakax ataptasipxi ukhamarak arunakax mayt’asipxi maynit maynikama, juk’ampirus kikipapki ukjaxa.\n“Amtasisktwa kunawsatix Texas markar purinkta”, ukjax “ mä manq’añ utaruw warmijamp sarta ukanx manq’a luqtirix inklis arst'asirinwa, akham sikt’apxitu ¿manqhïxant manq’añ munapta ukay patio ukaruch sarañ munapta? Sasa, janipuniw patio aru inklisan ist’irikti. Sasaw Parijux si.\nPatio arux español aruwa.\nKatkatäwix utjchi ñä “spanglish” sawkäwjamaxa, umuyt’apxam estadounidenses jupanakax akat 100 jan ukax 200 mararux arsxapxaniwa, waranq waranq hispanoparlantes uñt'ataw Estados Unidos markar utajaw sapxani.\nURL to article: https://aym.globalvoices.org/2015/10/7613\n PRI.org ukan: http://www.pri.org/stories/2015-10-15/you-may-not-know-it-if-you-speak-spanish-you-speak-some-arabic-too


Taqe kunjjar munañani Diosajj jan walinak chhaqtayani | Jehová Diosar jakʼachasipjjañäni\n“¿Diosajj janit cheqäki?”\n1. ¿Jan walinak uñjasajj kamssnasa?\nCHUYMANKIPSTAT mä viuda warmiruw qollqep qʼal apaqapjje. Jan juchani mä jaqeruw carcelar llawintapjje. Ukat jan sinttʼasiri mä taykaw asu wawapar jaytanukuraki. Taqe ukanak uñjasajja, ¿kamsasmasa? ¿Janit chuym wal usuyaskasma? Cheqas taqeniw kunatï walïki ukat jan walïki uk amuytanjja. Ukatwa jan juchaninakajj cheqaparjam uñjatäpjjaspa ukat juchaninakajj castigatäpjjaspa uk muntanjja. Ukampis jan ukham luraski ukhajja, inas akham jisktʼassna: “¿Janit Diosajj taqe uka jan walinak uñjki? ¿Kunatsa jan kuns lurki?” sasa.\n2. ¿Jan walinak uñjasajj kamsänsa Habacuc profetajja, ukat kunatsa Jehová Diosajj jan coleraskäna?\n2 Jehová Diosan taqe chuyma nayra servirinakapas ukham jisktʼasipjjarakirïna. Habacuc profetajj akham sasaw Diosar säna: “¿Kunatsa ukataq llakisiñanaka, tʼaqhesiñanaka uñjayista? Nayajj tʼaqhesiyañanakampi, tukjañanakampi muyuntatätwa; ukhamarak quejasiñanakasa, chʼajjwañanakasa, taqe cheqanwa utjejja” sasa (Habacuc 1:3). Ukham jisktʼatajja, janiw Taqe Chʼamani Diosajj coleraskänti, kunattejj jupaw jaqenakarojj cheqaparjam amuyapjjañapatakejj lurawayi. Cheqansa, janis Diosjam taqe kuns cheqaparjam sum uñjkstanjja, ukham amuyojj chuymasan mä jukʼas utjapuniwa.\nJan walinakjja Jehová Diosajj uñisiwa\n3. Kunanakas pasaski uk Jehová Diosajj jiwasat sipansa sum yati, ¿kunatsa ukham sistanjja?\n3 Kuna jan walinakatï lurasiski ukanakjja, Jehová Diosajj sum yati. Noé chachan urunakapat parlkasajj Bibliajj akham siwa: ‘Tatitojj jaqenakan sinti jan walinaka lurapjjatap uñjänwa, ukhamaraki ñanqha lurañakpuni amtanakapsa yatirakïnwa’ sasa (Génesis 6:5). Uka qellqatat sumpach amuytʼañäni. Kunatejj pasaski ukanakjja jiwasajj janiw taqpach yatktanti, jan walinak lurapkistu, jan ukajj yaqhanakaru ukham tʼaqhesir uñjtan ukak yattanjja. Ukampis Jehová Diosajj janiw ukak yatkiti, jan ukasti, taqe kunatï aka Oraqpachan pasaski ukanak sum uñjaski, ukat kunatsa jaqenakajj uka jan walinak lurapjje uksa yatirakiwa, kunattejj Jupakiw jaqen chuymapjja sum uñtʼi (Jeremías 17:10).\n4, 5. 1) Tʼaqhesipjje ukanakarojj Diosajj yanaptʼiwa, ¿kunjamsa Bibliajj uk qhanañchi? 2) Jan walinak uñjasajja, ¿kunjamsa Diosajj jikjjatasi?\n4 Ukatjja, Jehová Diosajj jan walinakan tʼaqhesisipki ukanakarojj yanaptʼarakiwa, janiw ukhamak uñchʼukkiti. Uñisiñat yaqha markanakajj israelitanakar jan walinak lurapkäna ukhajja, tʼaqhesisa sarnaqapjjatanakap uñjasasa, ukhamarak arnaqasipjjatanakap istʼasasa, Diosajj “jupanakatjja khuyaptʼayasïnwa” (Jueces 2:18). Yaqhep jaqenakajj kunayman jan walinak lurir uñjasajj tiempompejj janiw ukanakarojj yäqjjapjjeti, chuyms qalarayasipjjewa. Ukampis Diosajj janiw ukhamäkiti, sojjta waranq maranakas kunayman jan walinak lurir uñjawaykchejja, uka jan walinakjja uñisiskakiwa. Jïsa, “kʼari parlañanakaru, jan juchani jaqe jiwayañanakaru” ukat “kʼari irkatirit sarnaqañanakaro[jja]” Diosajj uñisiwa sasaw Bibliajj qhanañchi (Proverbios 6:16-19).\n5 Kunjamsa Diosajj Israel marka jan wali apnaqerinakarojj cheqañchäna, uk uñjañäni. Jupan amuytʼayatajj akham sasaw Miqueas profetajj uka apnaqerinakarojj säna: “Jumanakajjaya kuntejj cheqäki, askïkaraki ukjja yatipjjañamächejja” sasa. Ukjjarojja, kunjamsa uka apnaqerinakajj jaqenakar wal tʼaqhesiyapjjäna uka toqet parlkasajja, akham sasaw säna: “Mä uruw jumanakajj Tatiturojj arnaqasipjjätajja, ukampis jupajj janiw jumanakarojj istʼapkätamti. Khaya urunakansti jumanakatjja imantasjjaniwa, ñanqhanaka lurapjjatanakam layku” sasa (Miqueas 3:1-4). Jïsa, ¡Jehová Diosajj uka kasta jan walinakarojj walpun uñisi! Juparus waranq waranqa maranakaw Supayajj ina chʼusat kʼarintatayna (Proverbios 27:11). Janiw ukakïkiti, jan juchani Wawaparus mä lunthatarjamaw jiwayapjjatayna, uk uñjasajj wal chuym usuyasïna (Isaías 53:9; 1 Pedro 2:22). Cheqansa, Jehová Diosajj jan walinakjja uñjaskiwa ukat tʼaqhesisipki ukanakarus yanaptʼaskarakiwa.\n6. Jan walinak uñjasajja, ¿kunjamsa jikjjatastanjja, ukat kunatsa?\n6 Niyakejjay Jehová Diosajj jupar uñtasit lurawaychistojja, kunapachatï jan walinak lurapjjestu, jan ukajj yaqhanakarus ina chʼusat tʼaqhesiyapjje ukhajj wal chuym usuyastanjja (Génesis 1:27). Diosatakejj yaqhanakaru tʼaqhesiyañajj janipuniw akchʼas walïkiti. Ukhamasti, ¿kunatsa uka jan walinak jan chhaqtayki?\n¿Janit Diosajj suma apnaqerïkpacha?\n7. ¿Kamsasas Supayajj Diosat jan walinak parläna?\n7 Uka jisktʼar qhanañchañatakejja, kunjamsa Diosar jiskʼachapjjäna uk nayraqat yatjjatañasawa. Kunjamtï yateqaniwayktanjja, taqe kunas Diosan luratawa, ukhamajj Jupakiw Oraqerusa ukat ukan jakirinakarus apnaqaspajja (Salmo 24:1; Apocalipsis 4:11). Ukampis Diosajj janiw suma apnaqerïkiti sasaw Supayajj qalltatpach parlatayna. Paraíso oraqen walja qoqanakas utjkchïnjja, mä qoqatjja janiw manqʼapjjätati sasaw Diosajj Adanar säna. Ukampis “manqʼäta ukapachasti cheqpachan jiwäta” sasaw qhan sawayäna (Génesis 2:17). Uka kamachejj Adanatakisa ukat warmipatakisa walikïskänwa. Ukampis Diosajj wali jarkʼasirïkaspas jan ukajj munañaparukis apnaqañ munkaspa ukhamwa Supayajj Evar amuyayäna. Uka qoqan achupat manqʼantasajj “janiw jiwapkätati. Diosajj yatiwa, kunapachatejj jumanakajj uka qoqan achunakapata manqʼapjjasma ukkhajj yatipjjasmawa kunatejj askïki, ukhamarak ñanqhäki ukanakjja, ukatsti Diosjamäpjjasmawa” sasaw Supayajj Evar kʼarinak satayna (Génesis 3:1-5).\n8. 1) ¿Kunsa Supayajj Evar amuyayäna? 2) ¿Diosajj janiw taqe kunjjar Munañanïkiti sasat Supayajj säna?\n8 Supayajj uka arunakampejja, Diosajj kʼarisiwa, janiw kuntï yatipjjañamäki ukjja taqpach yatiyapktamti sasaw wali amuyumpi Evarojj saskäna. Ukampis ¿Diosajj janiw taqe kunjjar Munañanïkiti sasat säna? Janiwa, jan ukasti, janiw cheqaparjam apnaqkiti ukat janiw taqenin askip thaqkiti, cheqas janiw apnaqañapäkiti sasaw saskäna.\n9. 1) Diosar jan istʼasajja, ¿kuna jan walinsa Adanampi Evampejj uñjasipjjäna, ukat kuna jisktʼanakas utjawayi? 2) ¿Kunatsa Diosajj uka kutkatasirinakarojj jan tukjkäna?\n9 Qhepatjja, Diosar jan istʼasaw Adanampi Evampejj uka qoqan achup manqʼantapjjäna. Ukhamajj kunjamtï Diosajj siskänjja, jiwapjjañapänwa. Ukampis Supayan arunakapajj aka jisktʼanakwa utjayawayi: “¿Diosakipunit jaqenakar sum apnaqaspa, jan ukajj jaqenakajj jupanakpach sum apnaqasisipkaspacha? Ukat ¿cheqaparjamat Diosajj apnaqpacha?” Niyakejjay Diosajj taqe chʼamanïchejja, ukspachaw uka kutkatasirinakarojj tukjaspäna. Ukampis janiw chʼamap contra parlapkänti, jan ukasti jan wali apnaqeriw sasaw sapjjäna. Ukhamajj Diosatï Supayaru, Adanaru ukat Evaru tukjasapäna ukhajja, janiw cheqaparjam apnaqerïtap uñachtʼaykasapänti, jan ukasti jukʼampiw Jupat pächasiñajj utjasapäna. Ukhamasti, jaqenakajj jupanakpach sum apnaqasipjjaspati janicha uk yatiñatakejj tiempow munasïna.\n10. ¿Kunjamsa jaqenakajj apnaqasiwayapjje?\n10 ¿Kunas tiempompejj uñjasiwayi? Walja maranakaw jaqenakajj kunaymanit (autocracia, democracia, socialismo ukat comunismo toqenakat) apnaqasiñ yantʼawayapjje. Ukampis kunjamtï Bibliajj siskejja, uka apnaqerinakajj ‘chʼamanïsajj masinakaparuw jan walinak lurawayapjje’ (Eclesiastés 8:9). Ukatwa Jeremías profetajj akham sispachäna: “[Jehová Dios] Tata, nayajj yattwa jaqejj janiw alaskiti pachpa jakañapjja, janirakiw tukuyäwipsa munañapar apnaqkaspati” sasa (Jeremías 10:23).\n11. ¿Kunatsa Diosajj tʼaqhesiñanak jan chhaqtayki?\n11 Jaqenakajj jupanakpach apnaqasisajj jan walinakanwa uñjasipjjañapäna, ukjja qalltatpachwa Jehová Diosajj yatjjäna. Ukat yatkasin ukhamak jaytasajja, ¿Diosajj jan wal luräna sañäspati? Janiwa, Jupajj taqe kuns cheqaparuw luri. Uk sumpach amuytʼañatakejja, mä awkimpit usut wawapampit parltʼañäni. Uka wawan jan jiwañapatakejj operayañaw wakisispa. Wawapajj kunjamsa tʼaqhesini uk yatisajj awkejj sinttʼaskchisa, operayasisakiw waliptaspa, ukatwa operayi. Niya ukhamarakiw Diosajj jaqenakan tʼaqhesiñapjja yatjjäna, ukatwa profecianak arsuwayäna (Génesis 3:16-19). Ukat kunjamsa jaqenakan tʼaqhesiñapajj jan mayampitaki tukusiñapäna uksa yatjjarakïnwa. Ukampis jupanakpach apnaqasisajj kuna jan walinakansa uñjasipjjäna, ukjja jaqenakajj amuyasipjjañapänwa. Ukhamatwa Diosan suma apnaqerïtapajj wiñayataki qhanañchasiñapäna.\n¿Taqe chuymat jaqejj Diosar yupaychi?\n12. ¿Kuna kʼarinaksa Supayajj jaqenakat säna?\n12 Supayajj janiw Dios contrak parlkänti, jan ukasti jaqenakajj janiw Diosar taqe chuym servkiti sasaw kʼarisirakïna. Uk sum amuytʼañatakejj cheqaparjam sarnaqeri Job chachat parltʼañäni. Supayajj uka chachatjja akham sänwa: “Jumajj janiw khitina juparu llamktʼañapsa munktati, janirakiw familiaparusa, kuna yänakapatejj utjki ukanakarusa. Jumasti taqe luratanakaparojj bendeciraktawa, ukatwa jupajj oraqenjja walja uywanakani qamir jaqejja. Jichhasti kunanakapatejj utjki ukanakjja apaqjjam ukapachaw uñjäta kunjämtejj juman ajanumaru ñanqha arunakampi maldecïtam ukjja” sasa (Job 1:10, 11).\n13. Job chachat kʼarinak parlasajja, ¿kunsa Supayajj amuyayañ munäna, ukat ukampejj kunsa taqe jaqenakat parläna?\n13 Yupaychayasiñ laykukiw Diosajj Job chachar jan walinakat jarkʼaqe sasaw Supayajj säna. Ukampejj Job chachajj janiw Diosar taqe chuyma yupaychkiti, jan ukasti askinak katoqañ laykukiw yupaychi sañwa munäna. Ukatjja, Jehová Diosatï taqe bendicionanakap apaqjjaspa ukhajja, Job chachas maldecispaw sasaw sarakïna. Job chachajj ‘cheqa, aski, ukham jaqënwa, janipuniw khitirus ñanqhanak lurirïkänti’, Supayajj uk sum yatïna. * Ukhamajj uka aski jaqerutï Diosat jitheqtayasapäna ukhajja, ¿janit yaqha jaqenakarojj ukat jukʼampi lurkasapäna? Cheqansa, Supayajj janiw Job chachatak parlkänti, jan ukasti, Diosan taqe servirinakapat parlaskäna. Ukatwa akham säna: “Mä jaqejja jakañapa qhespiyasiña laykojja kunsa lurakispawa” sasa (Job 1:8; 2:4).\n14. ¿Kunjamsa tiempompejj Supayan kʼarïtapajj qhanstawayi?\n14 Jaqenakajj jan waltʼäwinakan uñjasisajj Diosat jitheqtapjjaniw sasaw Supayajj jachʼa jachʼa tukus säna. Ukampis ¿kunas tiempompejj uñjasiwayi? Walja jaqenakaw Diosarojj Job chachjam taqe chuyma yupaychawayapjje. Ukham lurasaw Diosan chuymap wal kusisiyapjje, ukat Supayan kʼarïtapsa uñachtʼayapjjaraki (Hebreos 11:4-38). Jïsa, cheqa chuyman jaqenakajj janipuniw Dios contra saytʼasipkiti. Antisas llakinakan uñjasisajj Diosaw chʼam churistani sasaw wal atinisipjje (2 Corintios 4:7-10).\n15. Diosan nayra luratanakapatsa, jutïrin lurkani ukanakatsa, ¿kuna jisktʼanakas utjaspa?\n15 Ukhamajja, Jehová sapakiw taqe kunjjar Munañani Diosajja, ukat jaqenakajj janiw bendición laykuki yupaychapkiti, ukwa Diosajj qhanstayawayi, ukhamatwa cheqapätap uñachtʼayi. Ukampis janiw ukakïkiti, kunjamsa jaqenakarus markanakarus jan wali luratanakapat juchañchäna uka toqenakatsa Biblian parlarakiwa ukat jutïrin kunanakamps lurani uksa qhanañcharakistuwa. Ukampis ¿nayrajj cheqaparjamati taqe kunsa lurpachäna? ukat ¿jutïrinsa cheqaparjamat taqe kuns uñjpachäni?\nDiosakiw taqe kuns cheqaparjam uñjaspa\nJehová Diosajj janipuniw “jan juchanirojja juchaninakampi chika jiwaray[kaspati]”\n16, 17. Jaqjamajj janiw cheqaparjamapun uñjktanti, ¿kunatsa ukham sistanjja? Uñachtʼäwinakampi uk qhanañchtʼma.\n16 Jehová Diosan taqe ‘luratanakapajj cheqapawa’ (Deuteronomio 32:4). Janiw khiti jaqetsa ukham sisksnati. Jaqjamajj janiw cheqaparjamapun amuyktanti. Uka toqet sum amuytʼañatakejja, Abraham chachat parltʼañäni. Kunapachatï Diosajj jan wali jaqenakan phoqantata Sodoma marka tukjañ amtäna ukhajja, akham sasaw Diosar jisktʼäna: “¿Jan juchani jaqenakarojj juchaninakampi chikti tʼunjarakïta?” sasa (Génesis 18:23-33). Jehová Diosajj janiw taqenir tʼunjañ amtkänti. Cheqaparjam sarnaqeri Lot chachampi ukat phuchanakapampi Zoar sat markaru purjjapjjäna ukhaw Diosajj “ninampi asufrem[pi] Sodoma” markarojj tukjaskäna (Génesis 19:22-24). Maysa toqetsti, kunapachatï Diosajj Nínive markankirinakat khuyaptʼayasisin juchanakap perdonäna ukhajja, Jonasajj “walipuniw mayjtʼasïna”, tukjatäpjjätaw sasaw uka jaqenakarojj yatiyäna, ukhamajj arunakap phoqasiñapjja wal suyaskäna. Inaw arrepentisipjjaspäna, janiw Jonasajj jupanakat khuyaptʼayaskasapänti (Jonás 3:10–4:1).\n17 Diosajj jan wali jaqenakar tukjirïkchisa, cheqa chuyman jaqenakarojj qhespiyarakiwa, ukwa Abrahamarojj uñachtʼayäna. Maysa toqetsti, Diosajj wali khuyapayasirïtapa Jonasar uñachtʼayarakïna. Mä jaqetï jan wali luräwinakap apanuku ukhajja, Diosajj juchanakapat ‘pampachiwa’ (Salmo 86:5). Yaqhepajj chʼamanïtap uñachtʼayañ laykukiw yaqhanakar juchañchañ yatipjje. Ukat yaqhepasti, jan jiskʼachayasiñ laykukiw jaqe masipat jan khuyaptʼayasipkiti. Ukampis Jehová Diosajj janiw ukhamäkiti. Maynirutï perdonañjamächi ukhajja, perdoniwa (Isaías 55:7; Ezequiel 18:23).\n18. Jehová Diosajj wali sinttʼasirïkchisa janiw juchanak ukhamak uñchʼukkiti, ¿kunjamsa Bibliajj uk uñachtʼayi?\n18 Jehová Diosajj wali sinttʼasirïkchisa janiw juchanak ukhamak uñchʼukkiti. Kunapachatï israelitanakajj yaqha diosanakar yupaychapjjäna ukhajja, akham sasaw säna: “Jumjjarusti colerasiñajjwa wartanëjja; sarnaqäwinakamatsti waytʼarakïmawa, ajjtaskaña luräwinakamatsti mutuyarakïmawa [jan ukajj castigarakïmawa]. Janiw khuyapayasiñampi jumarojj uñjkämati, sarnaqäwimatsti mutuyarakïmawa, jan wali luratanakamatsa tʼaqhesirakïtawa” sasa (Ezequiel 7:3, 4). Ukhamajj jan arrepentisiri jaqenakarojj juchaparjamaw Diosajj uñji. Ukampis janiw jan sum yatjjatasakejj maynir juchañchkiti. Amtañäni, kunapachatï Sodoma ukat Gomorra markanakat jan walinak istʼäna ukhajja, akham sänwa: “Jichhajj nayajj uñjiriw sarä cheqpachapuniti jucha luratanakapajj sintïpacha janicha uk yatiñataki” sasa (Génesis 18:20, 21). Jichhürunakanjja, jaqenakajj jan sum yatjjatasakiw yaqhanakar juchañchañ yatipjje. Diosajj janiw ukhamäkiti, uk yatiñajj wali askipuniwa. Kunjamtï Bibliajj siskejja, Jupajj “cheqapa Diosawa, janiw jupanjja kunatejj jan cheqapäki ukajj utjkiti” (Deuteronomio 32:4).\nCheqapa Diosar atinisipjjañäni\n19. Cheqapa Diosan luräwinakapat jan sum amuykañäni ukhajja, ¿kun lurañas wakisispa?\n19 Kunatsa Diosajj jaqenakar nayrajj juchañchäna, ukjja janiw Bibliajj taqpach qhanañchkiti. Ukat jutïrinjj kunjamsa jaqenakan juchanakap uñjani uksa janirakiw taqpach qhanañchkiti. Ukampis Biblia liytʼasin mä cheqat jan ukajj mä profeciat jan sum amuykañäni ukhajja, Miqueas profetat yateqasiñasawa, jupajj janiw Diosat jitheqtkänti, jan ukasti akham sänwa: “Nayajj Tatiturukiw suytʼä, qhespiyiri Diosajjarukiw taqe confiansajja uskusirakï” sasa (Miqueas 7:7).\n20, 21. ¿Kunatsa Jehová Diosajj cheqaparjamapuniw taqe kuns lurani sasajj sissna?\n20 Jehová Diosajj cheqaparjamapuniw taqe kuns uñjani, janiw uka toqet pächasiñasäkiti. Jaqenakajj jan walinak ukhamaks uñchʼukipkchejja, Diosajj akham sistuwa: “Nayankiw ukhamat ukhama lurañajja; nayaw phoqhaskä” sasa (Romanos 12:19, MT). Ukat apóstol Pablojj Jehová Diosar wal atinisïna, ukatwa akham säna: “¿Diosajj janit cheqäki? Janiw kunäkipansa [ukhamäkiti]” sasa (Romanos 9:14). Jiwasatï cheqapa Diosaru atinisiñäni ukhajja, ukham amuyarakiñäni.\n21 ‘Jan wali tiemponakan’ jakastanjja (2 Timoteo 3:1). Awisajj ina chʼusat tʼaqhestanjja, ukat kunayman jan walinakan uñjasiyapjjarakistu (Eclesiastés 4:1). Ukampis Jehová Diosajj tʼaqhesirinakatjja wal sinttʼasi. Ukat kunatï jan walïki ukjja uñisiskakiwa. Taqe uka jan waltʼäwinakjja, Jesucristo toqe apnaqjjestani ukhaw qʼal chhaqtayjjani, ukampis uka uru puriniñapkamajja, janipuniw Jupat jitheqtañasäkiti, ukat taqe kunjjar Munañani Diosarjamaw uñjañasaraki. Cheqansa, Jupaw aguantañ yanaptʼistani (1 Pedro 5:6, 7).\n^ tʼaqa 13 Jehová Diosajj Job chachatjja akham sänwa: “Janiw khitisa oraqenjja [jupjamajj] utjkiti” sasa (Job 1:8). Ukhamajj José chachajj jiwjjäna ukha qhepatwa Job chachajj jakpachäna, ukatjja janïraw Moisesajj Israel markan pʼeqtʼiripjam uttʼayatäkpachänti. Ukatwa Job chachjam cheqa jaqejj janiw utjkiti sasajj Diosajj sispachäna.\nDeuteronomio 10:17-19 ¿Kunatsa Jehová Diosajj taqenirus mayak uñji sasajj sistanjja?\nJob 34:1-12 Ina chʼusat tʼaqhesiyat uñjastan ukhajja, ¿kunjamsa Eliú chachan arunakapajj cheqapa Diosar suytʼañ yanaptʼistu?\nSalmo 1:1-6 Jehová Diosajj cheqa jaqen luratanakapsa, jan wali jaqen luratanakapsa sum uñjaski, ¿kunatsa uk yatiñajj wal chuymachistu?\nMalaquías 2:13-16 Warminakapat ina chʼusat divorciasiri chachanakarojja, ¿kunjamsa Diosajj uñjäna?\nDiosajj juicionakap ¿jan sinttʼasirïtapat apayanpachäna?\nUka jisktʼar qhanañchañatakejja, Biblian utjki uka pä sarnaqäwinakat yatjjatañäni: Noé tiempon Uma Juiciota ukat Diosan cananeonakar tukjatapata.\nJumatï Diosar sum uñtʼañatak chʼamachasïta ukhajja, atiniskay mä amigorjamaw uñj-jjäta.


1 Timoteo 6 - Holy Bible [Aymara Bible 1997] - (1Ti 6)\nMayninacatejj iyawsir uywirinacanïchejja, janiw iyawsirïtap laycuquiti juc'ac ajjsaratañapäquejja, jan ucasti uywatanacajj juc'amp suma uñjañampiw sirvipjjañapajja, qhitinacatejj jumanacan asqui luräwinacam catokapctam ucanacajj iyawsir uywirinacawa, munat jilatanacaraquiwa.\nMaynitejj c'ari yatichäwinac yatichchejja, ucatjja janiraqui Tatit Jesucriston suma yatichäwinacapjama yatichcchi, cuntejj jiwasan saräwinacasajj yatichqui, janirac ucarjamäquisa\nuquïrejj janiw cuns yatquiti, jan ucasti jach'a jach'a tucuriquiwa. Arunacjjata tokesiñ amtäwimpi usutawa. Acatwa utji envidiasiñanacajja, ch'ajjwañanacasa, usuchjasiñanacasa, uqhamarac pächasiñanacasa,\nuqhamaraqui alekat jan wali amtañani jakenacampi nuwasiñasa. Janiw cuna cheka arunacsa yatquiti, jan ucasti amuyatanacapatjja saräwipajj kollke jicjjatañäcaspas uqhamawa. [Acanacatjja jithektam.]\nUcampis take cunäniñajj Dios chuymäñanacwa utji, cunatejj utjarapquistu ucampiqui cusisitästan ucapacha.\nAca orakerojj janiw cuns apanctanti, janiraquiw cuns apcañäniti.\nUcampis isisatejj utjascchejja, uqhamarac mank'añasatejj utjascchejja, ucampejj cusisitaquïscañasawa.\nQhitinacatejj kamir cancaña thakapjje ucanacajja, janiw yant'anacarojj atipjapquiti, ucatsti take casta lokhe amtäwinacan sipitaparuw jalantapjje, ucatsti jan waliruw puripjje, jakenacarusti jiwañaru t'unjañaruw puriyaraqui.\nUcampis jumajja, Diosanquir chachjamajja, take acanacatjja jaltam, k'oma jacäwini saram, Dios chuyma, iyawsañani, munasiñani, jan pisi chuymt'añani, llamp'u chuymanïñanraqui.\nJichhasti Diosan nayrakatapanaraqui, cawquïritejj take cunaru jacañ churqui ucaru, uqhamarac Jesucriston nayrakatapana, jupasti suma arsüwi khanañcharaqui Poncio Pilaton nayrakatapana. Ewjjsmawa\ncuntejj siscsma ucjja jan mayjt'ayasa lurañamataqui, jan qhitimpis camscaya, Tatit Jesucristosan jutañapcama.\nCunapachatejj tiempopajj purcani ucqhajja, Diosajj take acanacjja luraniwa, jupa sapaqui take ch'amani Diosajja, reyinacana Reyipa, tatitunacans Tatitupa.\nAca orakenquir kamirinacarojj sañamawa: “Jan jach'a jach'a tucupjjamti” sasa, janiraqui kamir cancañaparus alcatasipjjpati, ucanacasti tucusiriquiwa. Ucat sipanjja jacquiri Diosaru catuyasipjjpan, qhititejj take cunsa jilarquir churquistu cusisit jacañasataqui ucaru.\nEwjjt'am sum sarnakapjjañapataqui, asqui luräwinacana kamirquipstapjjpan, ucatsti janc'aquiraquïpjjpan, cunatejj jupan utjqui uc mayninacaru churañataqui.\nUqhamatwa yänacapajj utjani khepüru sum sayt'añapataqui, uqhamata wiñay jacaña catokapjjañapataqui.\nTimoteo, cunatejj jumaru catuyatäqui ucjja imam. Jan ist'amti ch'usa jan cunataqui asquïqui uca arunacjja, ni uca c'ari yatiñ cancañ sutinïqui ucarusa.\nMayninacatejj aca casta yatichäwinacaru arcapjjchi ucajja, iyawsäwitjja saranucutäpjjewa. Tatitojj jumanacarojj qhuyapayasiñapampi bendispan.


Juan 5 - Holy Bible [Aymara Bible 1997] - (Juan 5)\nUcanac pasatatsti judionacajj mä fiesta lurapjjäna, Jesusasti Jerusalenaruw cutt'äna.\nJerusalenansti Ovej uyu puncu sat jac'an mä uma estanquew utji, hebreo arunjj Betesda sata, ucasti pheska jach'a puncunïnwa.\nUcansti walja usutanacaw pampan wincuratäsipcäna: juyqhunaca, cojonaca, suchunaca, [acanacasti uman onjjtañapwa suyasipcäna.\nMä angelaw yakhep horasanacajj sarakanirïna uca estancjjaru uca um onjjtayañataqui. Qhititejj nayrakat uca onjjtat umaru mantirïcän ucajja kollataw uñjasirïna cuna casta usutsa.]\nUcansti mä chachaw utjäna quimsa tunca quimsakallkoni mara usurnucstata.\nJesusasti iquiñan winct'ata uñjasinjja, yatïnwa jaya maranaca uqhamäscatapa, ucatsti jisct'änwa: —¿Kollatäña muntati? —sasa.\nUsutasti sänwa: —Tata, janiw qhiti yanapt'iris utjquituti uma onjjtquipan mantañajjataquejja. Sapa cuti mantañ muncta ucqhajja, yakhaquiw nayrakat mantawayjje —sasa.\nJesusasti sänwa: —Sartam, iquiñam apthapisim, ucatsti sarjjaraquim —sasa.\nUcspachaw uca jakejj kollata uñjasïna. Iquiñap apthapisjjasinsti, sarnakañwa kallti. Ucürusti samarañ urünwa.\nJudionacasti uca kollat jakerojj sapjjänwa: —Jichhürojj samarañ uruwa. Janiw iquiñam apañamajj waquisquiti —sasa.\nJupasti saraquïnwa: —Kollquitu ucasti situwa: ‘Iquiñama apthapisjjam ucatsti sarjjaraquim’ sasa.\nUcjjarusti jisct'apjjänwa: —¿Qhitis uc jumar sistam: ‘Iquiñama apthapisjjam ucat sarjjaraquim’ sasasti?\nJupasti janiw qhitin jupar kollataps yatcänti, ucan walja jakenac utjatap laycu, Jesusasti sarjjaraquitaynawa.\nUca pasatatsti Jesusajj uca jakerojj templonwa jicjjatäna, ucatsti saraquïnwa: —Uñjam, c'umaräjjtawa, jichhajj jan juc'amp juch lurcjjamti jan wastat juc'amp jan walir puriñamataqui —sasa.\nUca jakesti sarawayjjänwa ucatsti judionacaruw yatiyi, Jesusan jupar kollatapa.\nUcatwa judionacajj Jesusar arcnakapjjäna, jiwayañsa munapjjaraquïna, uqham samarañ urun luratap laycu.\nJesusasti jupanacarojj sänwa: —Awquejjajj jichhacamaw irnake, nayas uca pachparaquiw irnaktjja —sasa.\nUqham arsutapatwa judionacajj juc'ampi jiwayañ munapjjäna, janiw samarañ uru p'aquintatapatacti, jan ucasti Diosjamaw tucutayna “Diosajj nayan awquejjaw” satapampejja.\nUcatsti Jesusajj jupanacarojj saraquïnwa: —Khanacwa sapjjsma, Diosan Yokapajj janiw cuns jupa pachpat lurcaspati, jan ucasti cuntejj Awquejj lurqui ucaracwa luri.\nAwquejj Yokarojj munasiwa, uqhamarac jupajj uñjayiwa cunanactejj lurqui uca; ucampis uñacht'ayascaquiniwa juc'ampi jach'a uñacht'äwinacjja, jumanacasti muspharapjjätawa.\nCunjämtejj Awquejj jiwatanacar jactayejja, uqhamarac jacañ churi, Yokapajj qhitinacarutejj munqui ucanacarojj jacañjja churaraquiwa.\nAwquejja janiw qhitirus juchañchquiti, jan ucasti Yokaparuw take munañapa churi juchañchañapataqui.\nKhanacwa sapjjsma, horasajj puriniwa, jichhpacharaquiwa, jiwatanacajj Diosan Yokapan arupjja ist'apjjani, qhitinacatejj ist'apcani ucanacajja jacapjjaniwa.\nAwquisti ch'amaniwa jupa pachpa jacañ churañataquejja, uca pachparaquiwa Yokaparojj ch'am churi jacañ churañapataqui;\nuqhamaraquiw munañapsa churaraqui taripañataqui, Jaken Yokapätap laycu.\nJan muspharapjjamti ac arsutajjatjja, horasajj purininiwa take jiwatanacasti arupjj ist'apjjaniwa.\nUcatsti uca jiwatanacajj jactapjjaniwa. Asqui luririnacasti wiñay jacañataquiw jactapjjani, ñankha luririnacasti juchañchatäñataquiw jactapjjani.\n“Naya pachpatjja janiw cuns lurquiristti. Nayajj juchañchtwa cuntï Awquejjajj sisquitu uqhamarjama, juchañchañajjasti chekawa. Janiw nayajj munañajjarjama lurañ muncti, jan ucasti Awquejjajj qhitanquitu ucan munañaparjamaw lurta.\nNayatejj nayat testigt'asiristjja, arsutajjajj janiw catokatäcaspati.\nUcampis yakha testigowa utji nayat arsurejja, nayajj yattwa cuntejj sisqui ucajj chekawa.\nJumanacajj qhitapjjtawa Bautisiri Juanaru jisct'iri, cuntejj jupajj arscänjja ucajj chekawa.\nUcampis janiw nayajj qhiti jakenacan nayat arsuñapsa muncti, ucampis acjja sistwa jumanacajj khespiyatäpjjañamataqui.\nJuanajj mä lamparjamaw jumanacataquejj khanäna, jumanacasti mä juc'a urunacasa cusisiñwa munapjjäyätajj uca khanapanjja.\nUcampis Juanan arsutapat sipansa juc'amp suma khanañchäwiwa nayat utjitu. Cunanactejj nayajj lurcta ucajja, Awquejjajj churquitu lurañajjataqui uca pachpawa. Uca luräwinacajjaraquiw khanañchi Awquejjajj nayar qhitanquitu ucatjja.\nUqhamaraquiw Awquejj qhitanquitu ucajja nayatwa khanañchi, ucampis jumanacajj janiw cunapachas arupjj ist'apctati ni uñjapctasa.\nArunacapasti janiw jumanacanjj utjquiti, qhä Awquin qhitanitaparu jan iyawsapjjatam laycu.\nJumanacajj Kellkatanacjj take amuyumpiw leepjjtajja, uca Kellkatanacan wiñay jacaña jicjjatañ amuyasina; ucampis Kellkatanacajj nayjjataracwa parli.\n“Nayajj janiw jakenacan jach'añchäwinacapjja catokcti.\nUcampis jumanacarojj uñt'apjjsmawa, yatiractwa Diosar jan munatanacama.\nNayajj Awquejjan qhitanitaw jutta, jumanacasti janiw catokapquistati; ucampis maynitejj jupa pachpat jutaspa ucarojj catokapjjasmawa.\nJumanacatejj jakenacan jach'añchäwinacapac maynit maynita catokapjjta ucatsti janiraqui mä sap Diosata jach'añchäwinacapa thakapcstati, ucarojja ¿cunjäms jumanacajj iyawsapjjasmajja?\nJan amuyapjjamti nayajj Awquejjan nayrakatapan juchañchapquirisma uqhamjja, jan ucasti Moisés pachpaw jumanacarojj juchañchapjjätam, qhitirutejj jumanacajj take suyt'äwinacama uscupctajja uca.\nJumanacatejj Moisesan arsutapar iyawsapjjasma ucajja, nayarojj iyawsapjjaraquitasmawa, Moisesasti nayatwa kellkawayaraqui.\nUcampis jupan kellkatapar jan iyawsapcsta ucajja, ¿cunjämsa iyawsapjjäta nayan arsutajjarojja?”


Take cunan kalltäwipanjja Diosajj alajjpacha, uqhamarac acapacha luräna. Aca orakesti jan cunani ch'usaquïnwa, take cunas mä ch'amacan phokhantata umacamaquiraquïnwa, Diosan ajayupasti uma patjjanwa onjjtäna. Diosasti sänwa: “Khanajj utjpan” sasa. Ucatsti khanajj ucspachaw utj-jjaraquïna. Diosasti khanan sumätap uñjasinjja, khanjja ch'amacat jaljtayänwa. Diosasti khanarojj sutichänwa uru sasa, ch'amacarusti aruma sasaraqui. Uqhamaw kallta urojj phokhasïna. Ucjjarojj Diosajj saraquïnwa: “Utjpan umar jaljtayirejja, uqhamat umajj payar jaljtañapataqui” sasa. Ucatsti uqhampunïnwa. Diosasti mä uma jaljtayirwa luräna, mä chicat umasti aynacharu uchatänwa, mä chicat umasti jaljtayatata alayaru uchataraquïnwa.